Гавҳар Сайдуллаева2021-05-28T14:31:19+05:0028 May, 2021|“Йилнинг энг фаол журналисти – 2021”, Матбуот|\nФАРМАЦЕВТ РЕЦЕПТНИ ЎҚИЙ ОЛМАДИ\nФарзандларимиз касал бўлмасин. Уларнинг қўлига тикон кирса, ота-оналар қанчалик азоб чекишини изоҳлаш шарт эмас.\nҚизимнинг тоби қочиб, кечки пайт вилоят кўп тармоқли болалар шифохонасига бордим. Шифокор кўригидан чиқиб, касалхона атрофидаги дорихонага айтилган дориларни олиш учун кирдим. Ёшгина йигитча рецептни ўқишга қийналди шекилли, телефонда ким биландир гаплашиб, унга телеграмм мессенжери орқали расм жўнатди ва дорилар номини сўраб олди. Ҳайрон қолганим – рецептда йўқ номлар қулоғимга чалинди. Фармацевт телефонни қўй-гач, елиб-югуриб рецептдаги барча дориларни келтира бошлади. Ҳисоб-китоб чоғига келганда, уни тўхтатдим:\n– Рецептда парацетамол ёзилмаган-ку, тушунмасангиз, ўзимдан сўранг.\nБоиси, шифокор тавсия қилган дориларини қандай ичишни номма-ном айтиб, ёзиб берган эди. Навбат кутиб турган икки киши ҳам бу ҳолатдан ҳайрон қолганини яшириб ўтирмади.\n– Яна бизга ҳам бошқа дориларни бериб юборма, – дея кесатиб қўйди улардан бири. Ахир, бундай ҳолатга тушиб, тавсия этилган дори воситаси ўрнига бошқасини олиб кетганлар орамизда йўқ эмас, назаримда.\nДорихонадан чиқар эканман, ўйланиб қолдим: «Бу соҳада ишлаш учун ҳеч бўлмаганда тиббиёт коллежининг фармацевтика йўналишида ўқиган бўлиши керак эмасми? Ваҳоланки, ушбу йўналишда таълим олган кадр шифокор рецептини ўқий олиши шарт».\nЁши улуғ фармацевт аёлни танийман. Жиддий бўлмаган касалликларни уйда ўзи даволашни одат қилган, шифокор кўригига боришни истамайдиган кишилар келса, уларнинг гап-сўзига қараб дориларни тавсия қилади. Ҳатто ўзим ҳам баъзида шу фармацевт аёлдан маслаҳат олган вақтлар бўлган. Шукурки, уларнинг тавсиялари натижа бериб, саломатлигимни тиклаб олганман. Ўз касбига меҳри баланд ва соҳасини пухта эгаллаган мана шундай инсонларни кўриб хурсанд бўласан киши. Зеро, улар жамият ривожига ҳисса қўшиши шубҳасиз.\nАфсуски, шолининг соясида курмак ҳам сув ичгани каби ўз касбининг усталари қаторида қўл учида иш кўрадиганлар ҳам йўқ эмас. Юқоридаги ҳолатда фармацевт йигитни ёш, тажрибасиз дейишимиз мумкин, бироқ инсон саломатлигига оид масала – дори-дармон савдосида бундай хато нохуш ҳолатларга олиб келмаслигига ким кафолат беради?\nЎрни келганда айтиш лозимки, дори-дармон хусусида сўз борганда, кўпчилик шифокорларнинг дори ишлаб чиқарувчи ва савдо қилувчи ташкилотлар билан ҳамкорликда ишлаши, кўрикка борилганда мутахассислар айнан маълум бир фирманинг дори воситаларини ёзиб беришидан нолийди. Аҳолининг ҳақли эътирозларини инкор этмоқчи эмасмиз. Ҳақиқатан ҳам шифокорлар маълум бир фирма ёки дорихоналар билан келишган ҳолда беморларга рецепт ёзиб беради, сотилган доридан эса фойда олиши ҳам бор гап.\nБугун биз шифокорларнинг бу хатти-ҳаракатини қоралаш ниятида эмасмиз. Лекин мутасадди ташкилотлардан мазкур ҳолатларни назоратга олишини, айниқса, юқорида таъкидланганидек, дорихоналарда фаолият юритаётган фармацевт кадрларнинг салоҳиятига холисона баҳо берган ҳолда чора-тадбирлар кўришини сўраб қолардик. Зеро, инсон ҳаёти, саломатлиги – бебаҳо неъмат, унга ҳар қандай йўл билан дахл қилиш эса жиноятдан ўзга нарса эмас.\n(«Жиззах овози» газетаси, 2021 йил 13 февраль №3)


Яҳованинг такилоти билан олға интиляпсизми? | Тадқиқ сони\nТИЛИДА ЎҚИШ адангме аймара албан амхар арабча аргентина имо-ишора арман африкаанс бенгала бикол бислама болгар бразилия имо-ишора ваиунаики валяйта венгер венда вьетнам га ган грек гренланд грузин гуарани гужарати дат деху занде зулу иврит игбо илоки инглиз индонез исланд испан итальян итальян имо-ишора йоруба каннада каонде каталан квангали кечуа (Анкаш) кечуа (Аякучо) кечуа (Боливия) кечуа (Куско) кикуйю кимбунду киньяруанда кирунди кисонге колумбия имо-ишора конго корейс коса креол (Гаити) крио куаньяма кхмер латиш лингала литва лози лувале луганда лунда луо майя македон малагаси малайя малаялам мальта маратҳ мексикан имо-ишора море ндебеле ндонга немис непал нзема нидерланд норвег ньянека озарбайжон озарбайжон (кирилл ёзувида) оромо осетин пангасинан панжоб папьяменто (Аруба) папьяменто (Кюрасао) поляк португал румин рус самар-лейте санго свати себуан сепеди серб серб (лотин ёзувида) сесото (Лесото) сингал словак словен сранан-тонго суахили суахили (Конго) тагал таити тай тамил тви телугу тиграй тотор тсвана тсонга тумбука турк украин умбунду урду фин форс француз хилигайнон хинди хитой (путунхуа, анъанавий) хитой (путунхуа, соддалаштирилган) хорват цоцил чех чилуба читонга чичева чичемба шарқий увеа швед шона эве эстон эфик япон ўзбекча қирғиз қозоқ\nЯҳованинг кўзлари одил кишиларни кўради. 1 БУТР. 3:12\nЯҳова Унинг халқини йўқ қилмоқчи бўлган Шайтонга қарши қандай чоралар кўради?\nАллоҳ биздан нималарни талаб қиляпти?\nНима учун Яҳованинг ташкилоти билан олға интилишимиз лозим?\n1. Яҳованинг исмига нолойиқ бўлиб қолган Исроил халқининг ўрнига қандай ташкилот танланган? (Очқич оятнинг юқорисидаги расмга қ.)\nЯҲОВА ҳақли равишда масиҳийлар жамоатига асос солиб, ўтмишда ҳақ топинишни тиклаган. Олдинги мақолада айтиб ўтилгандек, Исроил халқи Яҳованинг исмига нолойиқ бўлиб қолган ва Исонинг илк издошларидан иборат ташкилот унинг ўрнига танланган. Янги ташкилот шунчалик Худонинг марҳаматига сазовор бўлганки, ҳатто мил. 70 йили Қуддус вайрон қилинганида у омон қолган (Луқо 21:20, 21). Биринчи асрдаги ўша воқеалар, Яҳованинг бугунги хизматчиларига таъсир қиладиган ходисаларнинг рамзидир. Шайтоннинг дунёси яқинда ўз ниҳоясига етади, Худонинг ташкилоти эса охирзамонда омон қолади (2 Тим. 3:1). Бунда қандай амин бўлишимиз мумкин?\n2. Буюк қайғу ҳақида Исо нима деган ва у қайси ҳодисалар билан бошланади?\n2 Ўзининг кўзга кўринмас ҳозир бўлиши ва замона охирлаб бориши ҳақида Исо қуйидагиларни айтган: «Ўшанда шунақанги буюк қайғу бўладики, дунё пайдо бўлганидан бери бунақаси ҳали бўлмаган, бундан кейин ҳам бўлмайди» (Мат. 24:3, 21). Ушбу қайғу, Яҳова сиёсий кучлардан фойдаланиб, сохта дин империяси бўлмиш «Буюк Бобилни» йўқ қилиши билан бошланади (Ваҳ. 17:3–5, 16). Бундан сўнг нима юз беради?\nШАЙТОННИНГ ҲУЖУМИ АРМАГЕДДОНГА ЕТАКЛАЙДИ\n3. Сохта дин йўқ қилингач, Яҳованинг халқи билан нима бўлади?\n3 Сохта дин йўқ қилингач, Шайтон ва унинг дунёси Яҳованинг хизматчиларига ҳужум бошлайди. Масалан, «Магўг юртидаги... Гўг» ҳақида Муқаддас Китобда шундай башорат қилинган: «Сен довулдек уларга ёпириласан. Сен, лашкарларинг ва сенга эргашиб келган кўплаб халқлар юртни булут каби қоплаб оласизлар». Яҳова Шоҳидларининг қуролий кучлари бўлмагани ва ер юзидаги энг тинчликсевар инсонлар бўлишгани учун, улар осон ўлжа бўлиб кўринишади. Лекин уларга ҳужум қилиш қанчалар ақлсизлик бўлади-я?! (Ҳиз. 38:1, 2, 9–12).\n4, 5. Яҳова Унинг халқини йўқ қилишга интилаётган Шайтонга қарши қандай чоралар кўради?\n4 Яҳова Унинг халқини йўқ қилишга интилаётган Шайтонга қарши қандай чоралар кўради? Аллоҳ, Уни Сарвари Олам деб тан олаётганларнинг тарафида бўлади. У хизматчиларига қилинган ҳужумни, Ўзига қилинган ҳужум деб ҳисоблайди (Закариё 2:8 ни ўқинг). Шундай экан, самовий Отамиз бизни ҳимоя қилиш учун зудлик билан муайян чоралар кўради. Халос бўлиш пайти эса, Шайтоннинг дунёси Армагеддонда, яъни «Қодир Аллоҳнинг улуғ кунида юз берадиган жангида» батамом йўқ қилинганида келади (Ваҳ. 16:14, 16).\n5 Армагеддон борасида Муқаддас Китобда қуйидагича башорат қилинган: «Эгамиз халқларга даъво қилмоқда, дунёдаги одамзодни У ҳукм этмоқда, фосиқларни қиличдан ўтказмоқда. Эгамизнинг каломи шудир. Сарвари Олам шундай демоқда: “Қаранглар, фалокат келмоқда, халқдан халққа юқмоқда! Дунёнинг тўрт бурчагидан кучли бўрон кўтарилмоқда! Ўша куни бутун ер юзи, бу бошидан нариги четигача Худонинг қудратидан нобуд бўлган одамларнинг жасадларига тўлади. Марҳумлар учун ҳеч ким марсия айтмайди, ҳеч ким уларни йиғиб кўммайди. Улар ер устида гўнгдай ётаверади”» (Ерм. 25:31–33). Армагеддон бу ёвуз дунёга чек қўяди. Шайтоннинг дунёси ер билан яксон бўлганда, Яҳова ташкилотининг ер юзидаги қисми омон қолади.\nНЕГА ЯҲОВАНИНГ ТАШКИЛОТИ ГУЛЛАБ-ЯШНАЯПТИ?\n6, 7. а) Улкан оломон қаердан келиб чиқяпти? б) Худонинг ташкилоти ўсишда давом этаётгани нимадан кўриняпти?\n6 Худо ташкилотининг ер юзидаги қисми Унинг марҳаматига сазовор содиқ инсонлардан ташкил топгани учун қутқарилиб, гуллаб-яшнамоқда. Муқаддас Китоб бизни: «Яҳованинг кўзлари одил кишиларни кўриб, қулоғи уларнинг илтижосини эшитади»,— деб ишонтирмоқда (1 Бутр. 3:12). Одил инсонларга «буюк қайғудан чиқиб келаётган» «улкан оломон» киради (Ваҳ. 7:9, 14). Тирик қоладиганлар шунчаки оломон эмас, балки «улкан оломон», яъни жуда кўп одамларни ўз ичига олади. Сиз ҳам ўзингизни «буюк қайғудан» омон қолганлар қаторида тасаввур қиляпсизми?\n7 Бу улкан оломон ҳамма халқлардан келиб чиққан инсонлардан иборат. Улар ваъзгўйлик иши туфайли бирга йиғилишган. Исо шундай башорат қилган: «Шоҳлик ҳақидаги хушхабар ҳамма халқларга шаҳодат берилиши учун бутун дунё бўйлаб ваъз қилинади. Ана ўшандагина охират бўлади» (Мат. 24:14). Ушбу сўнгги кунларда, ваъзгўйлик Худо ташкилотининг асосий ишидир. Боиси, Яҳова Шоҳидларининг умумжаҳон ваъзгўйлик ва таълим бериш фаолияти, миллионлаб инсонлар Худога «руҳ ва ҳақиқат билан» топинишни ўрганишларига ёрдам беряпти (Юҳан. 4:23, 24). Мисол учун, охирги ўн йил ичида, 2003 дан 2012 хизмат йиллари орасида 2 707 000 дан ошиқ киши ўзларини Худога бағишлаш рамзи сифатида сувга чўмишди. Дунё бўйлаб Яҳова Шоҳидларининг сони 7 900 000 дан зиёд ва ҳар йили миллионлаб одамлар Қутлуғ Кечлик маросимига ташриф буюрмоқда. Бу рақамларни мақтаниш учун эмас, «балки ўстирган Аллоҳ улуғланиши» учун келтиряпмиз (1 Кор. 3:5–7). Шунингдек бу, йил сайин улкан оломон ўсиб, кўпайиб бораётганинг яққол тасдиғидир!\n8. Яҳованинг ташкилоти ажойиб тарзда ўсаётганининг сабаби нимада?\n8 Аллоҳ хизматчиларининг сони ажойиб тарзда ўсаётганининг сабаби, Яҳованинг Ўзи Шоҳидларини қўллаб-қувватлашидадир (Ишаё 43:10–12 ни ўқинг). Бу қуйидаги башоратли сўзларга мувофиқ: «Энг кичик одамингдан мингта одам чиқади, энг заиф одамингдан кучли халқ пайдо бўлади. Мен, Эганг, буни ўз вақтида тез бажо қилдираман» (Ишаё 60:22). Бир вақтлар мойланган масиҳийлар «кичик одам» каби бўлишган. Аммо Худонинг ташкилотига бошқа рамзий исроилликлар қўшила бошлагач, уларнинг сони кўпайган (Галат. 6:16). Яҳова йиллар мобайнида баракалаб келаётгани учун ўсиш давом этиб, улкан оломон тўпланяпти.\nЯҲОВА БИЗДАН НИМА ТАЛАБ ҚИЛЯПТИ?\n9. Аллоҳнинг Каломида келажак ҳақида ваъда қилинган баракаларни кўришни истасак нима қилишимиз керак?\n9 Мойланган масиҳийлар ёки улкан оломон аъзоси бўламизми, Аллоҳнинг Каломида келажак ҳақида ваъда қилинган баракалардан баҳраманд бўлишимиз мумкин. Бунинг учун эса, Яҳованинг талабларини бажаришимиз керак (Ишаё 48:17, 18). Таврот қонуни остида бўлган исроилликларнинг мисолини кўриб чиқайлик. Таврот қонунинг мақсадларидан бири, исроилликларга жинсий тарбия, иш масаласи, фарзанд тарбияси, имондошларга бўлган муносабат ва бошқа соҳаларда фойдали йўл-йўриқлар бериб, уларни ҳимоялаш эди (Чиқ. 20:14; Лев. 19:18, 35–37; Қонун. 6:6–9). Шу каби масалаларда Худонинг талабларига бўйсуниш, бизга ҳам фойда келтиради. Албатта унинг иродасини бажариш оғир эмас (1 Юҳанно 5:3 ни ўқинг). Исроилликлар Таврот қонуни остида хавфсизликда бўлганидек, биз ҳам Яҳованинг қонунлари ва принципларига амал қилсак, нафақат ҳимоя остида бўламиз, балки «имонда соғлом» қола оламиз (Титус. 1:13).\n10. Нима учун Муқаддас Китобни тадқиқ қилишга ва оилавий топинишга вақт ажратиш муҳим?\n10 Яҳова ташкилотининг ердаги қисми турли соҳаларда олға интилмоқда. Мисол учун, Муқаддас Китобдаги ҳақиқатнинг тушунчаси доим ойдинлашиб бормоқда. Бу қуйидаги сўзларга мувофиқ содир бўляпти: «Солиҳнинг йўли тонгга ўхшайди, тонг кун чиққунча ёришаверади» (Ҳик. 4:18). Бироқ ўзимизга шундай саволлар бериб турсак яхши бўларди: «Муқаддас Китобнинг муайян оятларидаги тушунчаларга киритилган сўнгги ўзгаришлардан хабардорманми? Муқаддас Китобни кунда ўқишни одат тусига киритганманми? Янги чиқаётган адабиётларимизни ўқиш учун кучли истагим борми? Ҳар ҳафта оилавий топиниш ўтказиш учун муайян кунни белгилаганманми?» Бу ишларни қилиш қийин эмас, лекин уларга етарлича вақт ажратишимиз лозим. Муқаддас Китобни тадқиқ қилишда давом этиш, уларни амалда қўллаш ва Худонинг ташкилоти билан олға интилишимиз ўта муҳим. Айниқса буюк қайғу яқинлашиб қолган ҳозирги пайтда бундай йўл тутишимиз керак!\n11. Нима учун Яҳованинг халқи учрашув ва анжуманларга боришади?\n11 Яҳованинг ташкилоти бизнинг фойдамизни кўзлаб, ҳаворий Павлуснинг қуйидаги маслаҳатига амал қилишга чорлайди: «Севишга ва эзгу ишлар қилишга ундаш учун бир-биримиз ҳақимизда ўйлайлик. Баъзиларнинг одатидек, йиғилишларимизни қолдирмайлик. Аксинча, ўша куннинг яқинлашиб қолганини кўриб турган эканмиз, бир-биримизга янада кўпроқ далда берайлик» (Иброн. 10:24, 25). Қадимда Исроил халқи Яҳовага топиниш ва Ундан таълим олиш учун мунтазам равишда бирга йиғилиб туришган. Ўша воқеалардан бири Нахимиё даврида нишонланган Чайлалар байрами бўлиб, у катта қувонч келтирган (Чиқ. 23:15, 16; Нахим. 8:9–18). Биз ҳам учрашувлар ва анжуманлардан шу каби фойда оламиз. Келинг, маънавий соғлигимиз ва бахтимиз учун тақдим этилаётган тадбирлардан тўла равишда баҳраманд бўлайлик (Титус. 2:2).\n12. Шоҳлик хушхабарини ваъз қилиш ишига қандай муносабатда бўлишимиз лозим?\n12 Яҳова ташкилотининг аъзолари эканмиз, хушхабарни ваъз қилишимиз лозим. Бу биз учун катта шараф! Худонинг Каломида бу иш «муқаддас» деб аталган (Рим. 15:16). Ушбу хизматда иштирок этиб, «муқаддас» бўлган Яҳованинг «хизматдошлари» бўламиз (1 Кор. 3:9; 1 Бутр. 1:15). Хушхабарни ваъз қилишимиз Яҳованинг муқаддас исми улуғланишига ҳисса қўшади. Шунингдек, «бахтиёр Тангрининг... улуғвор хушхабари» бизга ишониб топширилгани, бебаҳо имкониятдир (1 Тим. 1:11).\n13. Маънавий соғлигимиз ва ҳаётимиз нимага боғлиқ?\n13 Яҳова Унга тақлид қилиб, маънавий соғлигимизни ривожлантиришимизни ва Унинг ташкилотини ҳар томонлама қўллаб-қувватлашимизни истайди. Мусо пайғамбар Исроил халқига қуйидагиларни айтган: «Бугун мен сизларга ҳаётни ёки ўлимни, баракатларни ёки лаънатларни танлаш имкониятини бердим. Бунга еру осмонни гувоҳ қилиб чақирдим. Ҳаётни танланг, шунда ўзларингиз ҳам, авлодларингиз ҳам яшайсизлар. Эгангиз Худони севинг, Унга қулоқ солинг. Унга сoдиқ бўлинг, чунки У сизнинг ҳаётингиздир. Эгамиз ота-боболарингиз Иброҳим, Исҳоқ, Ёқубга қасам ичиб бераман, деган юртда сизнинг умрингизни узоқ қилади» (Қонун. 30:19, 20). Демак, ҳаётимиз Яҳованинг иродасини бажариш, Уни севиш ва итоаткорлик ила бўйсунишимизга боғлиқ.\n14. Биродаримиз Яҳова ташкилотининг кўринадиган қисми борасида нима деб бўлишган?\n14 Бутун умри давомида Яҳовага ва Унинг ташкилотига содиқ бўлиб қолган Прайз Хьюз биродаримиз шундай бўлишган: «1914 йил бошланишидан олдинги даврда Яҳованинг ниятлари ҳақидаги билимга мувофиқ яшаганимдан ниҳоятда миннатдорман. [...] Мен учун энг муҳим нарса Яҳова ташкилотининг кўринадиган қисми билан маҳкам боғлиқ бўлиш. Ҳаётимнинг илк тажрибаси, одамларнинг донолигига таяниш қанчалик ақлсизлик эканига ўргатди. Буни тушунганимда, ушбу содиқ ташкилотда қолишга қарор қилдим. Ахир яна қандай қилиб Яҳованинг марҳамати ва баракасига сазовор бўлиш мумкин?»\nХУДОНИНГ ТАШКИЛОТИ БИЛАН ОЛҒА ИНТИЛИНГ\n15. Муқаддас Китобдаги қайси мисол ўзгаришларга қандай қарашимиз кераклигини кўрсатмоқда?\n15 Агар шахсан Яҳованинг марҳамати ва баракасига эга бўлишни истасак, Унинг ташкилотини қўллаб-қувватлашимиз ва айрим ҳақиқатларнинг тушунчаси ўзгарганда, буни қабул қилишга тайёр бўлишимиз лозим. Қуйидагиларни кўриб чиқайлик: Исонинг ўлимидан сўнг, яҳудий халқидан келиб чиққан минглаб масиҳийлар Таврот қонунига астойдил амал қилишган ва ундан воз кечиш улар учун қийин бўлган (Ҳавор. 21:17–20). Аммо Павлуснинг ибронийларга ёллаган мактуби ёрдамида, улар «Таврот қонуни бўйича бахшида» этиладиган қурбонликлар туфайли муқаддас бўла олмасликларини, балки «Исо Масиҳнинг танаси биратўла қурбон қилиниши орқали» бунга эриша олишларини тушунишган (Иброн. 10:5–10). Шубҳасизки, яҳудий халқидан келиб чиққан ушбу масиҳийлар ўзларининг фикрлаш тарзини ўзгартириб, маънан олға интилишган. Биз ҳам Худонинг Каломини ва адабиётларимизни астойдил тадқиқ қилишимиз ва агар Яҳованинг ташкилоти бирон-бир ўзгариш киритса, уни камтарлик ила қабул қилишимиз даркор.\n16. а) Қандай баракалар туфайли янги дунёдаги ҳаёт ажойиб бўлади? б) Янги дунёда қайси барака амалга ошишини айниқса кутяпсиз?\n16 Яҳовага ва Унинг ташкилотига садоқатни сақлаётган барча битмас-туганмас баракаларга эришади. Садоқатли мойланган масиҳийлар осмонда Масиҳнинг ворисдошлари бўлишдек шарафга эга бўлишади (Рим. 8:16, 17). Агар ер юзида яшаш умидимиз бўлса, жаннатдаги ҳаёт қанчалар ажойиб бўлишини тасаввур қилайлик. Яҳова ташкилотининг аъзолари сифатида, Худо ваъда қилган янги дунё ҳақида бошқаларга гапиришдан жуда хурсандмиз! (2 Бутр. 3:13). Забур 36:11 да шундай ваъда қилинган: «Беозорлар эса ер юзига эга бўлажак, улар тинч-осойишталикда ҳузур қилажак» (Туркия 1998). Одамлар «уйлар қуриб, ўзлари ўша ерда яшайди» ва «ўз қўлларининг маҳсулидан» қувонч топишади (Ишаё 65:21, 22). Ортиқ жабр-зулм, қашшоқлик ва очлик асло бўлмайди (Заб. 71:13–16). Буюк Бобил бошқа ҳеч кимни алдай олмайди, чунки у йўқ қилинади (Ваҳ. 18:8, 21). Ўлганлар эса тирилтирилади ва уларга абадий яшаш имкони берилади (Ишаё 25:8; Ҳавор. 24:15). Ҳаётини Яҳовага бағишлаган миллионлаб инсонлар учун бу нақадар ҳаяжонли умид! Муқаддас Китобдаги бу ваъдалар ҳар биримизда амалга ошиши учун, маънан ўсишда давом этишимиз, Худонинг ташкилоти билан олға интилишимиз ва ҳамқадам бўлишимиз лозим.\nЎзингизни жаннатда кўряпсизми? (16- хатбошига қ.)\n17. Яҳовага топиниш ва ташкилотга нисбатан қандай муносабатда бўлишимиз лозим?\n17 Бу дунёнинг сўнги яқин экан, келинг, имонда маҳкам туриб, Аллоҳимиз топинишимизни тартибга солаётгани учун чуқур миннатдор бўлайлик. Бу, Довуд куйлаган қуйидаги сўзларга мувофиқ: «Бир нарсани Эгамдан сўраганман, ҳа, Ундан истаганим битта нарсадир: Эгамнинг уйида тоабад яшай, Эгамнинг жамолини кўрай, маъбадда туриб, Унга мунтазир бўлай» (Заб. 26:4). Ҳар биримиз Худога содиқ қолиб, Унинг халқи билан ҳамқадам юрайлик ва ташкилоти билан олға интилайлик.


Noble Quran - Ўзбек - Sura: 12 - IslamHouse Reader\n12 - Yusuf surasi ()\n(1) 1. Алиф, Лом, Ро. Ушбу (оятлар) очиқ-равшан Китоб оятларидир.\n(2) 2. Дарҳақиқат, Биз уни (бу оятларни) ақлларингизни юргизишингиз учун арабий Қуръон ҳолида нозил қилдик.\n(3) 3. (Эй Муҳаммад алайҳис-салоту вас-салом), Биз сизга ушбу Қуръон (сураси)ни ваҳий қилиш билан қиссаларнинг энг гўзалини сўйлаб берурмиз. Ҳолбуки (Қуръон нозил бўлиши)дан илгари, сиз (бу қиссадан) бехабар кишилардан (бири) эдингиз!\n(4) 4. Эсланг, Юсуф отасига деган эди: «Эй отажон, мен тушимда ўн бир юлдузни, яна қуёш ва ойни кўрибман. Ҳаммалари менга сажда қилишаётган эмиш».\nИ з о ҳ. Бу тушни кўрганда Юсуф ўн икки ёшда эди. Тушдаги қуёш билан ой унинг ота-онаси, ўн бир юлдуз эса оға-инилари эди. Дарвоқеъ, унинг ота бир, она бошқа ўн оғаси ва ота ҳам она ҳам бир Бинямин исмли бир оғаси бўлган. Юсуфнинг бу кўрган туши ўнгга айланишига ҳали қирқ сана бор эди.\n(5) 5. У (отаси) деди: «Эй ўғилчам, бу тушингни оға-иниларингга ҳаргиз айта кўрма, токи улар сенга қарши бирон ҳийла қилмасинлар.Чунки шайтон инсонга очиқ душмандир».\n(6) 6. Шунингдек, (яъни, сенга шундай улуғ туш кўришни насиб этган каби) Парвардигоринг сени (пайғамбарлик учун) танлар ва сенга барча тушларнинг таъбирини билдирур ҳамда худди илгари аждодларинг Иброҳим ва Исҳоққа комил қилиб бергани каби, сенга ва Яъқубнинг (бошқа) фарзандларига ҳам, Ўзининг (пайғамбарлик) неъматини комил қилиб берур. Албатта, Парвардигоринг илм ва ҳикмат Соҳибидир.\n(7) 7. Дарҳақиқат, Юсуф ва унинг оға-инилари (ҳақидаги қисса)да сўрагувчилар учун оят-ибратлар бордир.\n(8) 8. Ўшанда улар (Юсуфнинг ўгай оғалари) айтган эдилар: «Гарчи биз бир жамоат (яъни, кўпчилик) бўлсак-да, шак-шубҳасиз, Юсуф ва унинг (туғишган) биродари (Бинямин) отамизга биздан кўра суюклироқдир. Дарҳақиқат, отамиз очиқ залолатдадир.\n(9) 9. Юсуфни ўлдиринглар, ёки бирон ерга олиб бориб ташланглар, (шундагина) оталарингиз фақат сизларга боқар. Кейин эса (тавба-тазарру қилиб) яхши қавм бўлиб олурсизлар».\n(10) 10. (Шунда) улардан бир сўзлагувчи деди: «Юсуфни ўлдирманглар, балки агар (ундан қутулиш учун) бирон иш қилмоқчи бўлсангизлар, уни қудуқ қаърига ташлаб юборинглар, йўловчи карвонлар олиб кетсин».\n(11) 11. (Улар шундай қарорга келганларидан сўнг, Яъқуб алайҳиссаломнинг олдига келиб) дедилар: «Эй ота, не сабабдан Юсуфни бизга ишонмайсан? Ахир биз уни, шак-шубҳасиз, холис (яхши кўрувчи)лармиз-ку.\n(12) 12. Уни эртага биз билан айланишга юборгин, ўйнаб-ёзилиб келсин. Албатта, биз уни қўриқлаб-муҳофаза қилгувчилардирмиз».\n(13) 13. (Яъқуб) деди: «Уни олиб кетишларингиз мени маҳзун қилур. Мен, сизлар ғафлатда қолиб, уни бўри еб кетишидан қўрқурман».\nИ з о ҳ. Нақл қилишларича, Яъқуб пайғамбар Юсуфга шу қадар меҳр қўйган эдиларки, ундан бирон лаҳза бўлсин, ажралишга тоқат қила олмас эдилар. Юқоридаги оятда мазкур бўлган сўзлари билан у зот, бир томондан, ўғилларига узр айтган бўлсалар, иккинчи томондан ўзлари сезмаган ҳолда, уларнинг шум ниятларига баҳона топиб бердиларки, бу ҳақда кейинги оятларда зикр қилинади.\n(14) 14. Улар дедилар: «Қасамки, агар биз бутун бир жамоат бўлган ҳолимизда (ғафлатда қолиб) уни бўри еб кетса, демак, биз, шак-шубҳасиз, зиён кўргувчи — ҳалок бўлгувчилардирмиз».\n(15) 15. Бас, қачонки уни олиб кетишиб, сўнгра қудуқ қаърига ташлашга қасд қилган вақтларида, Биз унга (Юсуфга): «Сен албатта (вақти келиб) оға-иниларингга бу қилмишлари ҳақида хабар берурсан. Улар (ўшанда, сен Юсуф эканингни) сезмайдилар ҳам», деб ваҳий қилдик.\n(16) 16. Улар кечқурун оталари олдига йиғлаган ҳолларида келишди.\n(17) 17. Ва: «Эй ота, бизлар Юсуфни нарсаларимиз олдида қолдириб қувлашиб кетган эдик, уни бўри еб кетибди. Энди рост гапирсак ҳам сен бизларга асло ишонмайсан», дедилар.\n(18) 18. Ва унинг (Юсуфнинг) кўйлагини ёлғон қонга (яъни, бир қўйни сўйишиб ўшанинг қонига) бўяб келтирдилар. (Шунда Яъқуб) айтди: «Йўқ! Сизларга ҳавойи-нафсларинг бирон (ёмон) ишни чиройли қилиб кўрсатган. Энди (менинг ишим) чиройли сабр қилмоқдир. Сизлар сўзлаётган бу нарса (айрилиқ-мусибат) устида мадад сўраладиган зот ёлғиз Аллоҳдир».\nИ з о ҳ. Юқоридаги оятда иймоннинг асосий рукнларидан бири бўлмиш «чиройли сабр қилмоқ» ибораси мазкур бўлди. Одамзод шундай яратилганки, бошига келган бало-мусибатдан йиғлаб-сиқтаб бесабрлик қилади. Лекин ҳар қандай одам ҳам аста-секин келган кўргуликка кўникиб, энди сабр қилиш лозимлигини англаб етади. Аллоҳга ва барча яхши-ёмон ишлар ёлғиз Унинг амри билан бўлишига сидқидилдан иймон келтирган кишилар эса мусибат тушган биринчи лаҳзаданоқ дод-войсиз «чиройли сабр» қила олар эканлар. Бу хусусида ўзининг Еру кўкка ишонмайдиган фарзанд-дилбандидан ажралиб қолгани ҳақидаги хабарни эшитган заҳоти «чиройли сабр» қилишга рози бўлган Яъқуб алайҳиссалом то Қиёмат иймон-эътиқод эгалари учун ибратдир. Сабр нима эканлиги ҳақида пайғамбаримиз Муҳаммад алайҳис-салоту вас-салом эса шундай марҳамат қилганлар: «Балонинг биринчи зарбаси пайтидаги сабргина чин сабрдир».\n(19) 19. (Юсуф қудуққа ташланганининг учинчи куни, у очликдан азобланиб ётганида) бир карвон келиб, ўзларининг сув изловчиларини (сув келтиргани) юборганларида, у челакни (қудуққа) ташлаган эди, (сувнинг ўрнига челакка осилиб Юсуф чиқди. Шунда у): «Суюнчи беринглар, бу бола-ку!», деб юборди. Сўнг уни сотиладиган нарсалари қатори яшириб қўйдилар. Аллоҳ уларнинг қилаётган амалларини билиб тургувчидир.\n(20) 20. (Кейин, карвон Мисрга етиб келгач), уни арзон баҳода — бир неча тангага сотиб юбордилар. (Чунки) улар (Юсуфга) қизиқмаган эдилар.\nИ з о ҳ. Карвоннинг Юсуфни арзон баҳода сотиб юборганига яна бир сабаб, унинг эгаси чиқиб қолишидан қўрқишгани эди. Аммо Юсуф бир балодан — чоҳдан қутулиб, иккинчи балога – тутқунлик, қулликка тутилди.\n(21) 21. Уни Мисрдан сотиб олган (Миср шаҳрининг ҳокими — Қитфийр деган) киши хотини (Зулайҳо)га: «Уни яхшилаб жойлаштиргин. Шояд бизга бирон фойдаси тегиб қолса ёки ўзимизга бола қилиб олармиз», деди. Мана шундай қилиб (яъни, ўлимдан, чоҳдан қутқариб ва Миср ҳокимининг кўнглини мойил қилиш билан) Юсуфни — унга барча тушларнинг таъбирини билдириш учун, — ўша ерга (Миср ҳокимининг уйига) жойлаштириб қўйдик. Аллоҳ Ўз ишида ғолибдир (яъни, Уни Ўзи хоҳлаган ишни қилишдан ҳеч ким манъ қила олмайди), лекин одамларнинг кўплари (буни) билмайдилар.\n(22) 22. Қачонки (Юсуф) вояга етгач, унга ҳикмат ва билим бердик. Биз чиройли амал қилгувчи зотларни мана шундай мукофотлаймиз.\n(23) 23. У (Юсуф) уйида бўлган аёл (яъни, Зулайҳо, унинг ҳусну малоҳатига ошиқи беқарор бўлиб) уни йўлдан урмоқчи бўлди. Эшикларни маҳкам беркитиб «келақолгин», деганида, (Юсуф) айтди: «Аллоҳ сақласин. Ахир у (яъни, эринг) менга яхши жойлар берган хожам-ку! Албатта, золим кимсалар (яъни, зинокорлар) асло нажот топмаслар».\n(24) 24. Ҳақиқатан, (Зулайҳо) унга (яъни, Юсуфнинг висолига) интилди. Агар Парвардигорининг очиқ ҳужжат-аломатини кўрмаганида, (Юсуф) ҳам унга (Зулайҳога) мойил бўлар эди. Ундан (Юсуфдан) ёмонлик ва бузуқликни четлатиш учун мана шундай қилдик (яъни, уни Ўз ҳифзу ҳимоятимизда асрадик). Зеро, у покиза (пайғамбарликка танланган, мухлис) бандаларимиздандир.\n(25) 25. (Иккаласи ҳам) эшик томонга чопишди ва (Зулайҳо Юсуфга етиб олиб) унинг кўйлагини орқа томондан йиртиб юборди. Эшик олдида эса (Зулайҳонинг) хожаси — эрига йўлиқиб қолишди. (Шунда Зулайҳо эрига қараб): «Сенинг оилангга ёмонлик қилмоқчи бўлган кимсанинг жазоси ё зиндон, ёки аламли азобдир», деди.\n(26) 26. (Юсуф) айтди: «Унинг ўзи мени йўлдан урмоқчи бўлди». (Шу пайт Зулайҳонинг) уруғларидан бири гувоҳлик бериб (деди): «Агар унинг кўйлаги олд томондан йиртилган бўлса, у ҳолда (Зулайҳонинг) гапи ростдир ва (Юсуф) ёлғончилардандир.\n(27) 27. Агар кўйлаги орқа томондан йиртилган бўлса, у ҳолда (Зулайҳо)нинг гапи ёлғондир ва (Юсуф) ростгўйлардан бўлур».\nИ з о ҳ. Ривоят қилишларича, мазкур гувоҳлик берувчи Зулайҳонинг амакиваччаси бўлиб, бешикдаги чақалоқ эди. Не тонгки, Аллоҳ таоло Ўзининг маъсум пайғамбари Юсуфни маъсум бир гўдак тили билан оқлайди.\n(28) 28. Энди қачонки (Зулайҳонинг эри Юсуфнинг) кўйлаги орқа томонидан йиртилганини кўргач: «(Эй аёллар-а), албатта бу (иш) сизларнинг макр-ҳийлаларингиздандир. Дарҳақиқат, сизларнинг макрларингиз жуда зўрдир».\n(29) 29. «Юсуф, сен бу (ишни) унутгин, сен эса (эй Зулайҳо), қилган гуноҳингга истиғфор айт – тавба қил. Чунки сен адашган кимсалардан бўлдинг», деди.\nИ з о ҳ. Юқоридаги оятда кофир жамиятдаги ҳоким табақанинг қанчалик нопок усти ялтироқ, мағзу-моҳияти эса чирик бўлиши икки оғиз сўзда илоҳий қалам билан чизиб берилган: «Юсуф, сен бу ишни унутгин». Эр оиласидаги бевафолик, нопокликдан хабардор бўлгач, уни фақат бир нарса ташвишга солиб: «Одамлар билмасин, сен буни унут, ҳеч кимга айта кўрма», деди. Маънавият инқирозини бундан яққолроқ ифодалаб бўлмас. Лекин одамлар бу можародан хабардор бўладилар ва...\n(30) 30. Шаҳардаги аёллар: «Ҳокимнинг хотини ўз хизматкорини йўлдан урмоқчи бўлибди. Роса юрагидан урибди-да! Албатта, бизлар уни очиқ залолатда деб биламиз», дедилар.\n(31) 31. Энди қачонки (Зулайҳо) уларнинг иғволарини эшитгач, уларга одам юборди ва (келганларидан кейин) суяниб ўтирадиган жой тайёрлади ҳамда (анвойи мева-чевалар билан дастурхонни тўлдириб) улардан ҳар бирига биттадан пичоқ бериб қўйди. Кейин (Юсуфга) «Уларнинг олдига чиққин», деди. Бас, қачонки уни кўришгач (улар беихтиёр уни) олқишладилар ва (ўзлари сезмаган ҳолларида, қўлларидаги пичоқлари билан) ўз қўлларини кеса бошладилар. Ҳамда: «Эй пок Аллоҳ, бу башар (фарзанди) эмас, бу асил фариштанинг ўзи-ку», деб юбордилар.\n(32) 32. (Шунда Зулайҳо): деди: «Мана шу йигит ҳақида сизлар мени маломат қилган эдингиз. Дарҳақиқат, уни йўлдан урмоқчи бўлганимда, у покдомонлик қилди – бўйинсунмади. Қасамки, агар менинг амримни бажармас экан, албатта зиндонга ташланур ва хор-зор қилинур».\n(33) 33. (Юсуф) деди: «Парвардигорим, мен учун булар мени чорлаётган нарсадан кўра зиндон яхшироқдир. Агар Ўзинг мендан уларнинг макрларини нари қилмасанг, уларга кўнгил бериб нодон кимсалардан бўлиб қолурман».\n(34) 34. Бас, Парвардигори (Юсуфнинг дуосини) ижобат қилиб, уларнинг макрларини ундан нари қилди. У зот, шак-шубҳасиз, эшитгувчи, билгувчидир.\n(35) 35. Сўнгра, уларга (яъни, Миср ҳокими ва унинг одамларига Юсуф пок эканлиги ҳақидаги) оят-аломатларни кўрганларидан кейин, уни бир вақтгача (яъни, гап-сўзлар тингунча) зиндонбанд қилиб туриш маъқул кўринди.\n(36) 36. Зиндонга у билан бирга яна икки йигит тушган эди. Улардан бири (яъни, илгари ҳокимнинг соқийси бўлган йигит): «Мен тушимда шароб тайёрлаётган эмишман», деди. Бошқаси эса (яъни, илгари ҳокимнинг новвойи бўлган йигит): «Мен бошим устида нон кўтариб турганмишман, қушлар ундан еяётган эмишлар. Сен бизга шунинг таъбирини айтиб берсанг. Биз сенинг чиройли амаллар қилгувчи киши эканлигингни кўриб турибмиз», деди.\n(37) 37. (Юсуф) айтди: «Мен сизларга ризқ бўладиган (ҳар қандай) таом олдингизга келишидан илгари унинг қандай таом эканини таъвилини айтиб бера оламан. Бу Парвардигорим менга билдирган нарсалардандир. Чунки мен Аллоҳга иймон келтирмайдиган ва Охиратни мутлақо инкор қилувчи қавмнинг миллати — динини тарк этган кишиман».\n(38) 38. «Ва мен аждодларим Иброҳим, Исҳоқ ва Яъқубларнинг миллати — динига эргашганман. Биз (яъни, пайғамбарлар) учун Аллоҳга бирон нарсани шерик қилиш жоиз эмасдир. Бу (яъни, ёлғиз Аллоҳгагина бандалик қилиш неъмати) Аллоҳнинг биз — пайғамбарларга ва барча одамларга қилган фазл-марҳаматларидандир. Лекин одамларнинг кўплари шукр қилмайдилар.\n(39) 39. Эй ҳамзиндон дўстларим, тарқоқ турли-туман «худолар» яхшироқми ёки ягона ва ғолиб Аллоҳми?\n(40) 40. Сизлар эса, У зотни қўйиб, ўзларингиз ва ота-боболарингиз атаб олган номлар-бутларгагина ибодат қиласизлар. Ахир Аллоҳ уларга (ибодат қилиш ҳақида) бирон ҳужжат туширмаган-ку? Ҳукм-ҳокимлик фақат Аллоҳникидир. У зот сизларни фақат Ўзигагина ибодат қилишга буюргандир. Энг тўғри дин мана шудир. Лекин одамларнинг кўплари буни билмайдилар.\n(41) 41. Эй ҳамзиндон дўстларим, энди сизларнинг биринчингизни айтсак, бас, у (бу зиндондан халос бўлиб) яна хожасига соқийлик қилур. Аммо иккинчингиз эса дорга осилиб, (ўлаксахўр) қушлар унинг бошидан чўқирлар. Сизлар таъбир сўраётган иш битди (яъни, энди бу таъбирим ҳеч қачон ўзгармайди)».\n(42) 42. (Юсуф) у икковининг ичидан қутулиб кетади, деб ўйлаган кишига (яъни, соқийга): «Хожангнинг олдида мен ҳақимда зикр қилгин (зора, у мени бу зулмдан озод қилса)», деди. (Лекин) шайтон хожасига зикр қилишни унинг ёдидан чиқариб, (Юсуф) бир неча йил зиндонда қолиб кетди.\n(43) 43. (Кунларнинг бирида Миср мамлакатининг) шоҳи (Райён биннил-Валид): «Мен тушимда еттита ориқ сигир еттита семиз сигирни еяётганини ва еттита яшил бошоқ билан бирга бошқа қуриган (етти бошоқ)ни кўрдим. Аъёнларим, агар тушларнинг таьбирини айта олувчи бўлсангизлар, бу тушимнинг таъбирини (менга) айтинглар-чи», деди.\n(44) 44. Улар дедилар: «Бу алоқ-чалоқ тушлар экан. Биз бундай тушларнинг таъбирини билгувчи эмасмиз».\n(45) 45. (Шунда) ҳалиги икки (маҳбус)нинг зиндондан қутулиб чиққани, шунча муддат ўтгач, энди (Юсуфнинг сўзлари) ёдига тушиб, деди: «Унинг таъбирини сизларга мен айтиб берурман, фақат мени (зиндонда ётган Юсуфнинг олдига) юборинглар».\n(46) 46. (Унга рухсат берилгач, зиндонга Юсуфнинг олдига кириб айтди): «Юсуф, эй ростгўй зот, бизга еттита ориқ сигир еттита семиз сигирни еяётгани ҳамда еттита яшил бошоқ билан бирга турган бошқа қуриган (етти бошоқ) ҳақидаги (туш) таъбирини айтиб бергин. Шояд мен одамлар олдига қайтиб боргач (буни уларга айтиб берсам), улар ҳам билиб олишса».\n(47) 47. (Юсуф) деди: «Сизлар пайдар-пай етти йил (дон) экинглар. Кейин ўриб олган ҳосилингизни (бузилмасин учун) ўз бошоғида қолдиринглар, магар ейдиган озгина озуқаларингизнигина (янчиб олинглар).\n(48) 48. Сўнгра ўша (серҳосил етти йил)дан кейин етти йил қаҳатчилик бўлиб, улар учун тайёрлаб-асраб қўйган бор ҳосилингизни еб кетар. Магар озгина (уруғлик учун) асраб қўйган донларингизгина қолур.\n(49) 49. Сўнгра, ўша (қаҳатчилик йиллари)дан кейин бир йил келурки, унда одамлар ёғингарчилик остида қолурлар ва (турли мевалардан) шароблар тайёрлаб олурлар».\n(50) 50. (Соқий подшоҳнинг ҳузурига қайтиб, унинг кўрган тушини Юсуф қандай таъбир қилганини айтгач), подшоҳ деди: «Уни менинг олдимга келтирингиз!» Қачонки (Юсуфнинг олдига) шоҳ элчиси келгач, у: «Хожангнинг ёнига қайтиб бориб, (аввал) ундан ўз қўлларини кесган аёллар нима бўлганини сўра. Албатта, Парвардигорим уларнинг макрларини билгувчидир», деди.\nИ з о ҳ. Бу оятлар замирида Юсуфнинг нақадар покиза қалбли инсон эканлигини кўрсатиб турган уч нуқта бордир. Биринчидан, подшоҳ тушининг таъбири ҳақида сўралганда: «Агар мени бу зиндондан озод қилса, айтаман», демай, батафсил таъбир қилиб бериши; иккинчидан, подшоҳ уни озод қилишга амр қилганида ҳам, у зиндонни дарҳол тарк этмасдан, ўзининг бегуноҳлигини исботлаб беришларини талаб қилиши; учинчидан, ўзининг бегуноҳлигини исботлашда ҳам ўзи туз ичган ернинг ҳурматини сақлаб, «Бориб мени шундай азобга дучор қилган Зулайҳо нима бўлганини билиб келгин», демай, «Қўлларини кесган аёллар нима бўлганини сўраб кел», дейишидир. Бу нуқталарда ақл эгалари учун ибрат бордир.\n(51) 51. (Шунда подшоҳ у аёлларни тўплаб) деди: «Юсуфни йўлдан урмоқчи бўлган вақтингизда нима бўлган эди (яъни, у ҳам сизларга майл кўрсатганмиди)?» (Аёллар) айтдилар: «Аллоҳ сақласин! Бизлар ундан бирон ёмонликни сезмаганмиз». (Миср шаҳри) ҳокимининг хотини (Зулайҳо) деди: «Мана энди ҳақиқат тантана қилди. Уни мен йўлдан урмоқчи бўлган эдим. У, шак-шубҳасиз, ростгўй зотлардандир».\n(52) 52. (Элчи қайтиб келиб, Юсуфга бўлиб ўтган гапларни айтиб бергач, у деди): «Буни (яъни, ўзимнинг бегуноҳлигимни исботлаш талабини) мен (шаҳар ҳокими) йўқлигида Унга хиёнат қилмаганимни ва Аллоҳ ҳеч қачон хоинларнинг ишини ўнгламаслигини (мамлакат шоҳи) билиши учун (қилдим)».\n(53) 53. «Мен нафсимни оқламайман. Чунки нафс агар Парвардигоримнинг Ўзи раҳм қилмаса — албатта барча ёмонликларга буюргувчидир. Дарҳақиқат, Парвардигорим мағфиратли, меҳрибондир».\n(54) 54. Подшоҳ айтди: «Уни ҳузуримга келтирингиз, ўзимнинг хос кишиларимдан қилиб олай». Бас, қачонки (Юсуф у билан сўзлашгач, «Сен бу кун бизнинг даргоҳимизда мартабали, ишончли кишидирсан», деди.\n(55) 55. (Юсуф) деди: «Мени шу ернинг хазиналари устига қўйгин. Чунки мен (уларни) тўла-тўкис сақлайдиган ва (тўғри тасарруф қилишни) биладиган кишиман».\n(56) 56. Шундай қилиб, Юсуфни (Миср) еридан ўзи хоҳлаган жойда манзил-маскан тутиб яшайдиган мақомга эриштирдик. Биз фазлу марҳаматимизни Ўзимиз хоҳлаган кишиларга етказурмиз ва чиройли амал қилгувчи зотларнинг ажр-мукофотини зое қилмасмиз.\n(57) 57. Албатта, иймон келтирган ва тақво эгалари бўлган зотлар учун Охиратда ажр-мукофот янада яхшироқ бўлур.\nИ з о ҳ. Мамлакат шоҳи Райён биннил-Валид Юсуфнинг ақлу заковати, унинг ҳалол, билимдон эканлигини кўриб, Миср шаҳрининг ҳокими Қитфирнинг ўрнига ҳоким қилиб тайинлади ва Қитфир вафот қилганидан кейин, унинг беваси Зулайҳога уни уйлантириб қўйди. Шундай қилиб Юсуф Миср заминининг ҳукмдорига айланиб қолди. Никоҳ кечасида Юсуф Зулайҳонинг ёнига кирар экан: «Сен бир вақтлар истаган ҳаром хоҳишдан мана бу ҳалол шаръий никоҳ яхшироқ эмасми?», деди. Маълум бўлишича, Зулайҳо ҳали-ҳануз бокира экан. Аллоҳ таоло уларга икки фарзанд ато этди. Шундан кейин Юсуф Миср тахтида адолат билан ҳукм юргиза бошлади. Илгари ўзи шоҳга башорат қилган мўл-кўлчилик йилларида жуда кўп дон ҳосили йиғиб-ўриб олиниб, омборларга ғамлаб қўйилди. Кейинги етти йил эса худди Юсуф таъбир қилганидек, қаҳатчилик йиллари бўлди. Бу йилларда бутун атроф-жавонибдаги юртларда қаттиқ очарчилик бўлиб, кўп жойлардан Мисрга озиқ-овқат излаб одамлар кела бошладилар. Миср мамлакатида озиқ-овқат сероб эканлиги ҳақидаги хабарлар Канъон заминига ҳам етиб боргач, Яъқуб алайҳиссалом ўғилларини ўша тарафга юборди. Қуйидаги оятда сўз шу ҳақда боради.\n(58) 58. Юсуфнинг оға-инилари (Мисрга) келишиб, унинг ҳузури кирганларида, уларни таниди. Улар эса (Юсуф)ни танимаган эдилар.\nИ з о ҳ. Ривоятларга қараганда, оға-инилари кириб келганларида Юсуф ўзининг таниганини уларга билдирмай: «Сизлар кимсизлар, қаердан келдингиз?», деб сўраган экан. Шунда У «Бизлар Шом мамлакатининг Канъон деган юртданмиз. Ўзимиз чорвадорларданмиз. Озиқ-овқат ахтариб келдик», деб жавоб қиладилар. Юсуф: «Эҳтимол, бизнинг юртимизга жосуслик учун келгандирсизлар», дейди. Улар айтадилар: «Аллоҳ сақласин! Бизлар ўзининг энг суюкли боласидан айрилиб ғам-андуҳда қолган бир пайғамбарнинг ўғилларимиз. Бизлар ҳаммамиз ўн икки ўғилмиз. Бу ерга келган ўнтамиз бир ота-онаданмиз. Йўқолган инимиз билан унинг биродари эса бизнинг ота бир, она бошқа иниларимиз бўлади. Ўша инимиз биз билан ўйнаб саҳрога чиққанида йўқолиб қолган эди, шу сабабдан унинг биродарини отамиз бизларга ишонмай ўзи билан олиб қолди». Бу сўзларни эшитгач, Юсуф ходимларига уларнинг барча эҳтиёжларини қондиришни амр этади.\n(59) 59. Қачонки уларнинг ҳожатларини равон қилгач, (Юсуф) деди: «Ўша ота бир бўлган иниларингизни менинг ҳузуримга келтирингиз. Ахир мен сизларга энг яхши мезбон бўлиб, (дон-дунларни) тўла қилиб ўлчаб бераётганимни кўрмаяпсизларми?\n(60) 60. Энди агар уни менинг ҳузуримга олиб келмасангизлар (яъни, мени алдасангизлар), у ҳолда менинг даргоҳимда — сизлар учун бир қадоқ ҳам нарса йўқдир, менинг олдимга яқин келмай қўя қолинглар».\n(61) 61. Улар: «Отасидан у(ни биз билан қўшиб юбориши) ҳақида ўтиниб сўраймиз. Албатта, бизлар (шундай) қилгувчимиз», дедилар.\n(62) 62. (Юсуф ўзининг тарозибон) йигитларига буюрди: «Уларнинг (донга алмаштириш учун) келтирган нарсаларини юкларининг ичига (қайтариб) солиб қўйинглар. Шояд уйларига қайтган вақтларида, у нарсаларини таниб қолиб яна қайтиб келсалар, ажаб эмас».\n(63) 63. Энди қачонки улар оталарининг олдига қайтиб келишгач, дедилар: «Эй ота, (бундан кейин) бизларга озиқ-овқат берилмайдиган бўлди. Фақат биз билан бирга инимизни ҳам юборсанггина озиқ-овқат ола биламиз. Бизлар албатта уни муҳофаза қилгувчимиз».\n(64) 64. (Яъқуб) деди: «Мен уни сизларга ишонмайман. Магар илгари унинг биродарини ишонганимдек ишонаман (яъни, ўшанда ҳам менга берган ваъдаларингизга хиёнат қилган эдингиз. Демак, мен сизларга унинг инисини ҳам ишониб топширолмайман. Лекин мен ёлғиз Аллоҳнинг сақлашига ишонаман, холос). Зотан, Аллоҳ энг яхши сақлагувчидир ва У зот меҳрибонларнинг меҳрибонроғидир».\n(65) 65. Қачонки улар (олиб келган) юкларини очиб кўришгач, (озиқ-овқатга алмаштириб келиш учун олиб борган) нарсаларини ўзларига қайтарилганини кўриб дедилар: «Эй ота, мана нарсаларимиз ўзимизга қайтарилибди. Яна нимани истаймиз?» (Энди сен бизларга инимизни ҳам қўшиб юборсанг), яна оиламизга озиқ-овқат келтирурмиз, инимизни муҳофаза қилиб (бориб келурмиз) ва (инимиз учун ҳам) бир туя юкни ортиқроқ олурмиз. Бу (мисрлик сахий ҳоким наздида) озгина нарсадир».\n(66) 66. Яъқуб айтди: «Агар (қароқчилар ё бошқа тўсиқларга дуч келиб) мағлуб бўлиб, ҳалокатга учрамасангизлар, албатта уни (Биняминни) менинг олдимга келтиришингиз ҳақида Аллоҳдан васиқа келтирмасангизлар, (яъни, Аллоҳ номига қасам ичмасангизлар) уни ҳаргиз сизлар билан бирга юбормасман. Энди қачонки унга ўз аҳд-паймонларини беришгач (Яъқуб): «Бу айтаётган гапларимизга Аллоҳ вакил-гувоҳдир», деди.\n(67) 67. (Сўнг уларни сафарга кузатар экан), айтди: «Эй ўғилларим (Мисрга) бир дарвозадан кирманглар, балки бошқа-бошқа дарвозалардан киринглар! Мен сизлардан Аллоҳнинг бирон ҳукмини қайтара олмайман. Ҳукм ёлғиз Аллоҳнинг измидадир. Мен фақат У зотнинг ўзига таваккул қилганман-суянганман. Барча таваккул қилгувчилар Унинг Ўзигагина таваккул қилсинлар-суянсинлар».\n(68) 68. Улар оталари буюрган тарафлардан (Мисрга) киришлари улардан Аллоҳнинг бирон ҳукмини қайтарувчи эмасдир. (Бу) фақат Яъқубнинг дилидаги (фарзандларига нисбатан меҳр-шафқатдан пайдо бўлган) бир эҳтиёж эдики, у ўзининг шу эҳтиёжини қондирган эди, холос. Зотан, у Биз (ваҳий орқали) берган таълимимиз сабабли чуқур билим эгасидир. Лекин одамларнинг кўпи (буни) билмайдилар.\n(69) 69. Қачонки улар Юсуфнинг ҳузурига кирганларида, у инисини ўзига тортиб: «Мен сенинг оғангман. Энди улар (яъни, оға-иниларимиз) қилгувчи бўлган нарса (яъни, уларнинг ҳасад-адоватлари)дан ғамгин бўлмагин», деди.\n(70) 70. Бас, қачонки уларнинг ҳожатларини равон қилгач, инисининг юки орасига (билдирмай) бир қадаҳни солиб қўйди. Сўнгра эса жарчи: «Эй карвон эгалари, сизлар ўғридирсизлар», деб жар солди.\n(71) 71. Улар (жарчилар) ўзларининг олдига келишгач: «Нима йўқотдингизлар?», дедилар.\n(72) 72. (Жарчилардан бири) айтди: «Подшоҳнинг қадаҳини йўқотдик. Уни топиб келтирган кишига бир туя юк (мукофотдир). Мен шунга вакилман».\n(73) 73. Улар дедилар: «Аллоҳга қасамки, бизлар ўғри эмасмиз. Ахир бизлар бу ерга бузғунчилик қилиш учун келмаганимизни биласизлар-ку! Бизлар ўғри эмасмиз».\n(74) 74. «Агар ёлғон айтган бўлсангизлар, (ўғрининг) жазоси нима бўлур?», сўрашди (жарчилар).\n(75) 75. Улар дедилар: «Унинг жазоси, кимнинг юки орасидан топилса, ўша кимса жазоланур — қул қилинур. Бизлар (ўғрилик қилиш билан ўзгаларга) зулм қилган кимсаларни мана шундай жазолаймиз».\n(76) 76. Бас, (Юсуфнинг хизматкори ахтаришни) унинг биродари (Бинямин)нинг идишидан илгари уларнинг (яъни, бошқа оға-иниларининг) идишларидан бошлади. Сўнгра уни (Юсуфнинг) биродари идишидан «топиб» олди. Биз Юсуфга мана шундай ҳийла-тадбирни билдирдик. (Чунки Миср) подшоҳининг динида у биродарини (ўғрилик қилгани учун қул қилиб) олиб қола олмас эди. Магар Аллоҳнинг хоҳиши билан (мазкур ҳийла-тадбир воситасидагина олиб қолди). Биз ўзимиз хоҳлаган кишиларни юксак даражаларга кўтарурмиз. Ҳар бир илм соҳибининг устида (ундан устунроқ) билимдон бордир.\n(77) 77. Улар: «Агар бу (Бинямин) ўғрилик қилган бўлса (эҳтимол, чунки) илгари унинг биродари (Юсуф) ҳам ўғрилик қилган эди», дедилар. Бас, Юсуф бу гапни ичига солиб, уларга билдирмади. Ва: (ўзича) «Сизлар энг ёмон-тубан мартабададирсизлар (яъни, бир вақтлар ўғилни отадан ўғирлаб кетгансизлар). Аллоҳ сизларнинг тўқиб чиқараётган гапларингизни жуда яхши билгувчидир», деди.\n(78) 78. Сўнг улар дедилар: «Эй улуғ зот, унинг бир кекса отаси бор. Сен унинг (Биняминнинг) ўрнига бизлардан биримизни олиб қолгин. Зотан бизлар сенинг чиройли амалларни қилгувчи зотлардан эканлигингни кўрмоқдамиз».\n(79) 79. (Юсуф) айтди: «Нарсамизни идишидан топиб олган кимсадан ўзгани олиб қолишдан Аллоҳ сақласин. Акс ҳолда шак-шубҳасиз, золим кимсалардан бўлиб қолурмиз».\n(80) 80. Энди қачонки ундан умидлари узилгач, (оға-инилар) бир четга чиқиб хуфёна маслаҳатлашдилар. Уларнинг катталари айтди: «Оталарингиз сизларнинг устингизда Аллоҳдан васиқа (яъни, аҳд-паймонингизни) олиб қолганини унутдингизми?! Илгари Юсуф тўғрисида ҳам шундай сусткашлик қилган эдинглар. Бас, то отам менга изн бермагунича ёки Аллоҳ менинг фойдамга ҳукм қилмагунича (яъни, инимиз озод бўлмагунича) мана шу ердан ҳаргиз жилмайман. У зот (Аллоҳ) ҳукм қилгувчиларнинг яхшироғидир».\n(81) 81. «Сизлар оталарингиз олдига қайтиб, айтинглар: «Эй ота, дарҳақиқат, ўғлинг ўғрилик қилди. Бизлар фақат кўрган-билган нарсамизга гувоҳлик бермоқдамиз. (Олдин сенга уни асрашни ваъда қилганимизда) ғайбни (яъни, келажакда нима ишлар бўлишини) билмаган эдик.\n(82) 82. Биз бўлиб қайтган шаҳардан ва биз бирга кетган карвондан сўраб-суриштиргин. Албатта, бизлар рост сўзлагувчилармиз».\n(83) 83. (Улар Яъқуб алайҳиссаломнинг олдиларига келиб шу сўзларни айтишгач), у деди: «Йўқ! Сизларга ҳавойи-нафсингиз бирон (ёмон) ишни чиройли қилиб кўрсатган. Энди (менинг ишим) чиройли сабр қилмоқдир. Шоядки, Аллоҳ уларнинг (яъни, Юсуф, Бинямин ва катта ўғлимнинг) барчаларини бағримга қайтарса. Албатта, У зот билим ва ҳикмат Соҳибидир».\n(84) 84. Кейин улардан юз ўгириб, деди: «Эй бечора Юсуф-а!» Ғам-алам ютавериб у зотнинг кўзлари оқарди (ожиз бўлиб қолди).\n(85) 85. (Шунда ўғиллари): «Аллоҳ номига қасамки, сен то рамақижон бўлиб қолгунингча ё бир йўла ҳалок бўлгунингча Юсуфни эслайверадиган бўлдинг», дедилар.\n(86) 86. У айтди: «Мен ғаму ташвишларимдан ёлғиз Аллоҳгагина шикоят қилиб йиғламоқдаман ва мен Аллоҳнинг (меҳрибон, раҳмли эканлиги ҳақида) сизлар билмайдиган нарсаларни билурман».\n(87) 87. «Эй ўғилларим, боринглар, Юсуф ва унинг биродарини изланглар ва Аллоҳнинг раҳматидан ноумид бўлманглар. Зеро, Аллоҳнинг раҳматидан фақат кофир қавмгина ноумид бўлур».\n(88) 88. (Улар оталаридан бу сўзларни эшитгач, озиқ-овқатга алмаштириш учун бор бисотларини олишиб, яна Миср томонга равона бўлишди). Энди қачонки (Мисрга етиб келиб Юсуфнинг) ҳузурига киришгач, дедилар: «Эй улуғ зот, бизни ва аҳли оилаларимизни очарчилик ушлади. Бизлар бу сафар ҳузурингга ўтмас молларни олиб келдик. Бизларга етарли ўлчовда (озиқ-овқат) бергин ва бизларга хайр-садақа қилгин. Аллоҳ, шак-шубҳасиз, (сендек) садақа бергувчи зотларга мукофотлар ато этур».\n(89) 89. (Юсуф оға-иниларини бундай забун ҳолатда кўргач тоқат қила олмасдан) деди: «Ёш-нодон бўлган пайтингизда Юсуф ва унинг биродарига нима ишлар қилганларингизни эслайсизлар-ми?»\n(90) 90. Улар: «Сен Юсуфмисан?», деб сўрадилар. «Ҳа, мен Юсуфман, бу эса биродаримдир. Аллоҳ бизга марҳамат кўргузди (яъни, шунча йиллик айрилиқ азобидан кейин бизни яна бирлаштирди). Дарҳақиқат, кимда-ким Аллоҳдан қўрқиб, сабру қаноат қилса, албатта Аллоҳ бундай чиройли амалларни қилгувчи кишиларнинг ажру мукофотини зое қилмас», деди у.\n(91) 91. Улар дедилар: «Аллоҳга қасамки, Аллоҳ сени бизлардан афзал қилмишдир. Бизлар эса, шак-шубҳасиз, адашгувчилардан бўлдик».\n(92) 92. У деди: «Бу кун сизлар айбланмайсиз. Аллоҳ сизларни мағфират қилгай. У зот раҳм қилгувчиларнинг раҳмлироғидир».\n(93) 93. «Сизлар мана бу кўйлагимни олиб бориб, отамнинг юзига ташласангиз, унинг кўзлари очилур. Сўнг барча аҳли оилаларингиз билан бирга менинг олдимга келинглар».\n(94) 94. Карвон (Мисрдан) чиқиши биланоқ оталари (Яъқуб алайҳиссалом ўз уйларида туриб, ҳузуридаги кишиларга): «Мен Юсуфнинг бўйини туймоқдаман. Агар мени ақлдан озган демасангизлар (Юсуф тирик, деган бўлур эдим)», деди.\n(95) 95. (Улар) айтдилар: «Аллоҳга қасамки, сен (ҳали ҳам) ўша эски хатоингда турибсан».\n(96) 96. Энди қачонки хушхабарчи келиб, уни (яъни, Юсуфнинг кўйлагини Яъқубнинг) юзига ташлагач, унинг кўзлари очилди. «Сизларга мен Аллоҳнинг (меҳрибон, раҳмли эканлиги ҳақида) сизлар билмайдиган нарсаларни билурман, демаганмидим», деди у.\n(97) 97. Улар дедилар: «Эй ота, (Аллоҳдан) бизларнинг гуноҳларимизни мағфират қилишини сўрагин. Албатта, бизлар хато қилгувчилардан бўлдик».\n(98) 98. У айтди: «Албатта, Парвардигоримдан сизларни мағфират қилмоғини сўрайман. Зотан ёлғиз У зотгина мағфират қилгувчи, меҳрибондир».\nИ з о ҳ. Яъқуб алайҳиссалом Юсуфнинг ҳаётлиги ҳақидаги хушхабардан беҳад шод бўлиб ва Аллоҳ таолога беадад шукрлар айтиб, дарҳол ўзининг барча аҳли оила, қариндош-уруғлари билан Миср томон йўл олдилар. Юсуф ҳам Миср шаҳрининг четига чодирлар тикиб, ота-онасининг йўлларига интизор бўлиб турди.\n(99) 99. Энди қачонки (манзилга етиб келишиб) Юсуфнинг ҳузурига (чодирига) кирганларида, у ўзини ота-онасининг қучоғига отди ва «Иншооллоҳ, Мисрга тинч-омон киринглар», деди.\n(100) 100. (Кейин, Мисрга кириб Юсуфнинг саройига келганларидан сўнг) у ота-онасини ўзининг тахтига чиқарди ва улар (яъни, ота-она ва оға-инилари Юсуфга) сажда қилган ҳолларида йиқилдилар. У деди: «Эй отажон, мана шу (қирқ йил) илгари кўрган тушимнинг таъбиридир. Парвардигорим уни рост қилди. Дарҳақиқат, У зот менга (буюк) инъом қилди — мени зиндондан чиқарди, шайтон мен билан оға-иниларим орасини бузиб иғво қилганидан кейин, мана сизларни чўлу саҳродан (Мисрга эсон-омон ҳолингизда) келтирди. Албатта, Парвардигорим Ўзи хоҳлаган нарсани сездирмай амалга оширгувчи Зотдир. Албатта, Унинг Ўзигина билим ва ҳикмат Соҳибидир».\n(101) 101. «Парвардигорим, менга подшоҳликни ато этдинг, яна (барча) тушларнинг таъвил-таъбирларидан таълим бердинг. Эй осмонлар ва Ерни яратган Зот, дунёю Охиратда Ўзинг Хожамдирсан. (Умрим битиб, сен Ўзинг белгилаб қўйган ажалим етганида) мусулмон ҳолимда жонимни олгин ва мени ҳам солиҳ бандаларинг қаторига қўшгин».\n(102) 102. (Эй Муҳаммад алайҳис-салоту вас-салом), бу Биз сизга ваҳий қилаётган ғайб хабарларидандир. (Чунки сиз Юсуфнинг оға-инилари) макр-ҳийла билан ўзларининг режаларини тузиб иттифоқ қилишаётган пайтларида уларнинг ёнларида ҳозир эмасдингиз.\n(103) 103. Гарчи сиз (барча одамларнинг иймон келтиришларини) жуда истасангиз-да, одамларнинг кўплари мўмин бўлмайдилар.\n(104) 104. Сиз улардан бу (даъватингиз) учун бирон ажр-ҳақ сўрамайсиз. Бу (Қуръон) фақатгина барча оламлар учун бир эслатмадир, холос.\n(105) 105. Осмонлар ва Ерда (Аллоҳнинг борлиги ва бирлигига далолат қилгувчи) қанчадан-қанча оят-аломатлар бордир. (Лекин) улар бу оятлардан юз ўгирган ҳолларида ўтиб кетаверадилар.\n(106) 106. Уларнинг кўплари Аллоҳга фақат мушрик бўлган ҳолларидагина иймон келтирадилар.\nИ з о ҳ. Дарҳақиқат, баъзилар ўзлари Аллоҳга иймон келтирсалар-да, ҳаётларида ўша ягона Аллоҳ яратган қуёш, ой, олов каби нарсаларга сиғиниб ёки ўзларини «худо» фаҳмлайдиган золим ҳокимларга бўйинсуниб, уларнинг инсониятни ҳалокатга олиб борувчи «ойдин йўллари»га эргашиб яшаб ўтадилар. Бу оятларда бундай кимсаларнинг мушрик эканликлари уқтирилади ва уларга ногаҳоний бало келишидан ёки Қиёмат қойим бўлишидан илгари ўзларини ўнглаб ягона Аллоҳга қайтишлари тавсия этилади.\n(107) 107. Ёки улар Аллоҳнинг азобидан бирон бало-офат келиб қолишидан ё тўсатдан улар сезмаган ҳолларида Қиёмат қойим бўлишидан хотиржаммилар?!\n(108) 108. Айтинг: «Менинг йўлим шудир. Мен Аллоҳга даъват қиламан. Мен ва менга эргашган кишилар аниқ ҳужжатга — ишончга эгамиз. (Ҳар қандай шерикдан) Аллоҳни поклайман. (Зеро) мен мушриклардан эмасман».\n(109) 109. (Эй Муҳаммад алайҳис-салоту вас-салом), Биз сиздан илгари ҳам фақат шаҳар аҳлларидан бўлган (фаришталарни эмас) кишиларни пайғамбар қилиб, уларга ваҳий юборганмиз. Ахир (одамлар) Ер юзида сайру-саёҳат этишиб, ўзларидан аввалги (иймонсиз) кимсаларнинг оқибатлари қандай бўлганини кўрсалар бўлмайдими? (Аллоҳдан) қўрққан зотлар учун, Охират диёри (бу фоний дунёдан) яхшироқдир. Ақл юргизмайсизларми?!\n(110) 110. Ҳар қачон пайғамбарларимиз ноумид бўлиб: «Бизлар ёлғончи қилиндик — пайғамбар эканлигимизга ишонмадилар», деб ўйлай бошлаганларида, уларга Бизнинг мададимиз — ғалабамиз келиб, Биз ҳоҳлаган кишиларга нажот берилар эди. (Аммо) жиноятчи бўлган қавмдан бизнинг азобимиз қайтарилмас!\n(111) 111. Дарҳақиқат, уларнинг қиссаларида ақл эгалари учун ибрат бордир. (Ушбу Қуръон) тўқиб чиқариладиган сўз эмас, балки ўзидан аввалги нарсаларни (яъни, самовий китобларни) тасдиқ этувчи, унга иймон келтирадиган қавм учун барча нарсаларни муфассал баён қилиб берувчи ҳидоят ва раҳмат (бўлган бир Китобдир).


Нега нолиб яшайсан?.. » Ўзбекистон янгиликлари – Zamin.uz\nБундан анча олдин таҳририятимизга бир аёл кўзида ёш билан кириб келди. Яқинда уйлантирмоқчи бўлган ўғли машинада бехосдан йўлга чиқиб қолган беш ёшли қизчани уриб кетибди. Онанинг айтишича, ўғли қизчанинг бутун маъракаларини ўтказиб берибди. Аммо, шунга қарамай, қизчанинг онаси даъво аризасини қайтариб олмоқчи эмас экан. Ахир, норасида фарзандидан ажраш она учун осонми?! Ҳали уйланмаган йигитнинг қамалиб кетишини ўйласангиз, унга ҳам раҳмингиз келади. Аммо ҳар бир киши қилган хатоси учун қонун олдида жавобгар.\nЙигитнинг ёш умри қамоқда ўтмаслиги учун жабрдийда она даъвосидан кечса, жазо енгилроқ бўлиши ҳам мумкин. Аммо... йигит шаҳардан ҳовлили уй олиб берса, жабрланувчи даъвосидан кечмоқчи. Буни эшитган ҳар қандай одамнинг танига титроқ югуриши табиий. Гулдай фарзанди қора ер қаърида ётсаю она шу кулфат орқасидан уй-жойга эга бўлиш ҳақида ўйласа. Хўп, йигит қамалиб кетмаслиги учун уй олиб ҳам берди, дейлик, аммо онаизор бу ҳовлида қандай яшайди?\nДунёга машҳур бўлган чавандоз (95 ёшда бўлишига қарамай ҳозир ҳам шогирдларга сабоқ беради), ўз ишининг асл фидойиси, бир неча китоблар ва филмлар қаҳрамони бўлган афсонавий инсон (яқинда «Афсонавий инсон» ҳужжатли фильми олинди) цирк меҳмонхонасининг кичик хоначасида узоқ йиллардан бери истиқомат қиларкан. Ушбу хона унинг ўз уйи деворлари ўрнини босганини тушуниш қийин. Бу ҳолатнинг сабаби оддий: ўз даврида сулола асосчиси Карим ота томонидан қурилган мустаҳкам уйи бузилган ва 1966 йилдаги зилзиладан сўнг буткул вайрон бўлган. Ўша вақтда Ўзбекистон бош котиби бўлган Шароф Рашидов чақиртириб: «танланг, исталган туманда, исталган уй, исталган вақтда олишингиз мумкин».\nАммо тиниб-тинчимайдиган чавандознинг уй масаласи билан шуғулланишга вақти бўлмаган. Узоқ юртга гастрол сафарига учиб кетаётган эди. Шу тариқа йиллар ўтади. Ва бир кун келиб Ҳаким Зарипов доимий яшаш жойга эҳтиёж сезади. Ташкилотларга мурожаат қилганда, ўша пайтда рўй берган зилзила ҳозирги кунда уй масаласини ҳал қилиб бериш учун асос бўла олмаслиги ҳақида жавоб олади. Ўша пайтдаги ҳолатини чавандоз шундай эслайди: «Албатта, қайсидир жиҳатдан хафа бўлдим ҳам, жаҳлим ҳам чиқди. Аммо нима қила олардим: ўзим айбдорман, ўз вақтида, аниқ ёрдам таклиф қилинганида вақт топишим керак эди».\nЯнгиликлар » Жамият » Нега нолиб яшайсан?..\n11:53 «Меҳрибонлик уйи»даги ҳамма бола чин етимми?\n14:10 Президент ЖИЭМларидан озод қилинган айрим шахсларга доир янги қонунни имзолади\n14:30 Самарқандда ўз уйида фоҳишахона очган шахс қўлга олинди\n18:01 «Аҳмадбой» машмашасига алоқадор яна 6 кишига жазо тайинланди


Сирдарёлик отахон Оролга велосипедда етиб келди - zarnews.uz\nСирдарёлик отахон Оролга велосипедда етиб келди\n69 ёшли Абдурасул ота Алланазаров узоқ ва машаққатли йўлни босиб ўтиб ниҳоят, Оролга етиб келди. Бу ҳақда отахоннинг ўзлари бугунги берган маълумотларида маълум қилди.\nЖорий йилнинг 22 июль куни Сирдарё вилояти Янгиер шаҳридан велосипедда йўлга чиққан отахон куни кеча Қорақалпоғистон Республикаси Мўйноқ туманига етиб келиб бугун ўзининг азалий орзуси бўлган Орол бағрида ҳордиқ чиқармоқда.\n- Мен Оролга автоуловда эмас, меҳнатларим билан велосипедда етиб боришни ўз олдимга мақсад қилдим. Буни эшитган баъзи бировларнинг ҳатто устимдан кулганлари ҳам бўлди. Ёши бир жойга бориб қолган отахон эсини еб қўйибди дейишди. Лекин менинг юрагимдаги истак шу қадар кучли эдики, бу муносабатлар йўлга отланишимга заррача таъсир этмади. Қайтанга менинг шижоатим янада кучайди. Мен ўзимга ишониб, Аллоҳга таваккал қилиб бу борада чиниққанлигим сабаб ҳам йўл азобларидан қўрқмадим. Шу туфайли бугун мен Оролга соғ-саломат етиб келдим. Албатта, бунда менга яқиндан ёрдам берган Ўзбекистон “Адолат”СДП вакилларининг хизмати катта бўлди. Йўл-йўлакай мени партиянинг Навоий, Бухоро, Хоразм, қолаверса Қорақалпоғистон ҳудудий Кенгашлари ходимлари жуда илиқлик билан кутиб олишди. Шунингдек, қанчадан-қанча юртимиз одамлари манзилга етиб олишимга йўл-йўриқ бериб, саховат кўрсатишди. Мен улардан жуда-жуда миннатдорман. Бугунги мақсадим йўлидаги ғалабамга эришишимда уларнинг хизматлари беқиёс.\nОролга етиш орзусига эришган отахон бир муддат бу ерда қолиб, сўнг Хивадаги кўҳна қадамжоларни зиёрат қилишни ният қилган. Режадаги ишлар тугатилгач, Отахон Сирдарёга, оиласи бағрига қайтади.\nXitoyda “koronavirusga uchragan” pullar yo‘q qilinadi\n“Neksiya” va “Matiz” to‘qnash keldi, ikkala haydovchi ham tan jarohati oldi\nPrezident qurib bergan poliklinika qachon jihozlanadi?\nYTH koronavirus hokim Erkinjon Turdimov Xitoy marixuana noqonuniy yer aliment puli Sankt-Peterburg bola sotish plastik kartalar yoshlar bilan uchrashuv


Kafedra jamoasi | 1-Bolalar kasalliklari kafedrasi\nХалматова Барно Турдиходжаевна, кафедра мудири, тиббиёт фанлари доктори, профессор\n1989 йилда ТошПМИни тамомлаган. Педиатрия ихтисослиги бўйича клиник ординатурани ўтган. 1998 йилда: «Клинико-морфологическая характеристика, факторы риска и профилактика синдрома внезапной смерти младенцев» мавзусида номзодлик диссертациясини, 2006 йилда «Адаптационные процессы у детей с тимомегалией при заболеваниях органов дыхания и методы лечения» мавзусида докторлик диссертациясини ҳимоя қилди. 3 та дарслик, 1 та монография, 3 ўқув қўлланма, 150 тадан ортиқ илмий мақола ва тезислар, 50 ўқув-услубий қўлланмалар муаллифидир. Бугунги кунда болаларда бронх-ўпка, юрак қон-томир, иккиламчи иммунодефицит ҳолатлар устида иш олиб бормоқда. Курбанова Дилбар Рахимовна, тиббиёт фанлари номзоди, доцент\n1973 йилда САМПИни тамомлаган. 1975-1977 йиллардада Тошкент шаҳар 15-поликлиникада участка педиатри бўлиб ишлаган, 1979-1981йилларда I Москва тиббиёт институтида клиник ординатурани тамомлаган. 1990 йилда: «Комплексное лечение детей , больных хроническим вирусным гепатитом В, с использованием местной минеральной воды и физиотерапии» мавзусида номзодлик диссерт ациясини ҳимоя қилди. 1994 йилдан кафедра доценти. 75 дан ортиқ илмий ишлар муаллифидир\nХудайкулов Эркин Абдуразакович, тиббиёт фанлари номзоди, доцент\n1992 йилда ТошПМИни тамомлаган. 1992 йилдан 1993 «реанимация ва анестезиология» мутахасислиги бўйича йилгача клиник ординатурани тамомлаган. 1993-1996 йилларда врач реаниматолог бўлиб ишлаган. 2001 йилда «Клинико-патогенетическое обоснование лимфотропной терапии у детей с гломерулонефритом» мавзусида номзодлик диссертациясини ҳимоя қилган. 2002 йилдан буён кафедрада доцент бўлиб ишлаб келмоқда, 50 дан ортиқ илмий ишлар муаллифи.\nМиррахимова Мактуба Хабибуллаевна, тиббиёт фанлари номзоди, доцент\n1992 йилда ТошПМИни тамомлаган. 1992-1995 йилларда поликлиникада врач педиатр бўлиб ишлаган. 1995 – 1997 йилларда 16 шаҳар шифохонасида врач ординатор бўлиб ишлаган. 1997 – 1999 йилларда педиатрия ихтисослиги бўйича клиник ординатурани тамомлаган. 2002 йилда «Лечения бронхиальной обструкции у детей на этапах ранней и поздней реабилитации» мавзусида номзодлик диссертациясини ҳимоя қилган. 2012 йилдан кафедра доценти лавозимида ишлаб келмоқда. 50 тадан ортиқ илмий ишлар муаллифи.\nФайзиева Ўғилбиби Рўзибадаловна, катта ўқитувчи, тибиёт фанлари номзоди\n1992 йилда СамМИ педиатрия факультетини тамомлаган. 1992 – 1993 йилларда «Педиатрия» ихтисослиги бўйича интернатурани тамомлаган. 1994-1998 йилларда Сариосиё тумани марказий поликлиникасида маҳалла педиатри бўлиб ишлаган. 1999 – 2001 йилларда ТошВМОИ «Педиатрия» кафедрасида клиник ординатурани тамомлаган. 2001-2005 йилларда ТошВМОИ «Педиатрия» кафедрасида катта лаборант бўлиб ишлаган. 2007 йилда «Болаларда гломерулонефритларда эндокрин, иммун ва вегетатив статусларнинг хусусиятлари» мавзусида номзодлик диссертациясини ҳимоя қилган. 2 та дарслик, 40 тадан ортиқ илмий ишлар муаллифи.\nСотиболдиева Насиба Раджабовна, ассистент, тиббиёт фанлари номзоди 1995 йилда ТошПМИни тамомлаган. 1995-1996 йилларда Хоразм вилояти болалар шифохонасида «педиатрия» ихтисослиги бўйича интернатурани ўтаган. 1996 – 1997 йилларда 1-вилоят поликлиникасида ишлаган. 1997 -2006 йилларда ТТА Ургенч филиали «Болалар касалликлари ва неонатология» кафедрасида ассистент лавозимида ишлаган. 2011 йилда «Прогнозирование отдаленных последствий с бронхообструктивным синдромом у детей» мавзусида номзодлик диссертациясини ҳимоя қилган. 1 та дарслик, 30 тадан ортиқ илмий мақолалар муаллифи.\nШамсиева Элеонора Ринатовна, ассистент, тиббиёт фанлари номзоди\n1996 йилда ТошПМИни тамомлаган. 1997 – 1998 йиллардайда ЎзР Педиатрия ИТИ пульмонология бўлимида кичик илмий ходим бўлиб ишлаган. 1998-2001йилларда СамМИда педиатрия ихтисослиги бўйича клиник ординатурани ўтган. 2001– 2006 йилларда СамМИ «Госпитал ва поликлиник педиатрия» кафедраси ассистенти бўлиб ишлаган. 2008 йилда «Некоторые показатели нарушения микроэлементного состава при острой пневмонии у детей раннего возраста» мавзусида номзодлик диссертациясини ҳимоя қилди. 2006 йилдан кафедрада ассистент бўлиб ишлаб келмоқда. 25 дан ортиқ илмий мақолалар муаллифи.\nАбдуллаева Дилорам Тельмановна, ассистент, тиббиёт фанлари номзоди\n1988 йилда ТошПМИни тамомлаган. 1998 йилда «Педиатрия» мутахасислиги бўйича интернатурани тамомлаган. 1999- 2001 йилларда клиник ординатурада ўтган. 2001 йилдан буён кафедрада ассистент бўлиб ишлаб келмоқда. 2011 йилда «Значение дисплазии соединительной ткани в развитии и прогнозе бронхиальной астмы у детей» мавзусида номзодлик диссертациясини ҳимоя қилди. 30 тадан ортиқ илмий мақолалар муаллифи.\nАхмедова Гулбахор Хусановна, ассистент 1990 йилда ТошПИни тамомлаган. 1990-1991йилларда «педиатрия» мутахасислиги бўйича интернатурани тамомлаган. 1991йилдан 1994йилгача ТашПМИ клиникасида врач-педиатр бўлиб ишлаган. 1995 – 2007 йилларда ТошПМИ клиник фармакология кафедрасида ассистент лавозимида ишлаган. 2007 йилдан кафедрада ассистент бўлиб ишлаб келмоқда. 10 дан ортиқ мақолалар муаллифи.\nТашматова Гулноза Аълоевна, ассистент\n2013 йилда ТошПМИ тамомлаган. 2013 йилдан 2015 йилгача ТТА “Болалар касалликлари” кафедрасида клиник ординатурани ўтган. 2015-2016 йилларда “Болалар касалликлари” кафедраси хона мудири, 2016 йилдан эса кафедра ассистенти бўлиб ишлаб келмоқда.\n13 thoughts on “Kafedra jamoasi”\tГули on 30/10/2015 at 15:21 said:\nКафедрага гап йук билим бериш савияси жуда юкори\nReply ↓\tгулноза on 08/11/2015 at 16:13 said:\nkafedrada oqish jarayoni mukammal darajada pediatriya soatini lopaytiring mazza qilib dars otdik rahmat kafedra hodimlari sizga rahmat\nReply ↓\tKomoliddinov Shohrux on 16/11/2015 at 14:54 said:\nimtihon javoblari qani\nReply ↓\tBarno Xolmatova on 30/11/2015 at 21:08 said:\nИмтихон жавоблари кафедра сайтиининг янгиликлар рукнида\nReply ↓\tBarno Xolmatova on 17/11/2015 at 18:20 said:\nЖавобларни Ингилиз тилидаги варакдан топасиз\nReply ↓\tнаргиз on 17/11/2015 at 14:46 said:\nКафедра оралик назоратларни олишда хаққоний йўл тутади, талабаларни баҳолаш тўғри йўлга қўйилган.\nReply ↓\t5kurs davolash on 29/11/2015 at 08:15 said:\nkafedrada talabalarga bolgan etibor juda yahshi yolga qoyilgan ishlarida yanada rivoj tilab qolaman baholashda eng oqilona amalga oshirilgan\nReply ↓\tZulayho 201gr OMX fakulteti talabasi on 30/12/2015 at 00:25 said:\nKafedra professor,domlalariga kattakon tashakkur,talabalarga yetarli e’tibor,sharoit va albatta bilimlarni berishda xormay tolmay ishlashlariga omad!!!\nAyniqsa leksiyalarimizham juda qiziqarli bo’lib o’tdi,buning uchun Barno Turdixodjayevna sizga rahmat!\nReply ↓\tBarno Xolmatova on 30/12/2015 at 20:16 said:\nРахмат. Кириб келаётган янги йилингиз кутлуг булсин! Гурухдагиларнинг барчасини табриклаб куйинг. Кейинги семестрдаги маърузалар бундан хам кизикарли булади деб умид киламан.\nReply ↓\tСардор Шодиев, Даволаш, 410-гурух on 01/04/2016 at 14:00 said:\nИложи булса кафедра ходимларининг почта манзилларини ёзиб куйсангиз максадга мувофик булар эди.\nReply ↓\tDCD admin on 01/04/2016 at 19:57 said:\nХар бир гурухда дарс берувчи педагог талабаларга ўз электрон манзилини берган бўлиши керак. Силабусда берилган. Хар эхтимолга қарши маълумот: barno.xalmatova@tma.uz кафедра мудирининг почтаси. Мурожаат қилишингиз мумкин.


АҚШ ўзбек пахтасини “қора рўйхат”дан чиқариб ташлади - Халқ сўзи\nАҚШ ўзбек пахтасини “қора рўйхат”дан чиқариб ташлади\n17:08 27 Март 2019 Жамият\nЎзбекистоннинг Вашингтондаги элчихонаси хабарига кўра, АҚШ Меҳнат департаменти 2019 йил 25 март куни Ўзбекистонда етиштирилган пахтани мажбурий ёки болалар меҳнати воситасида етиштирилган маҳсулотлар “қора рўйхати”дан чиқарди.\nМаълумки, 2010 йилдаги тегишли ижро буйруғига асосан, АҚШ давлат идораларига Ўзбекистонда мажбурий меҳнат ёки болалар меҳнатидан фойдаланилган ҳолда етиштирилган пахтани харид қилиш тақиқланган эди.\nЎтган йил июль ойи сўнгидан бошлаб Америка ташаббуси билан мазкур масала бўйича очиқ жамоатчилик муҳокамаси ўтказилди. АҚШ Меҳнат департаменти маълумотларига кўра, ушбу жараёнда ҳуқуқни ҳимоя қилиш ташкилотлари, жумладан, “Cotton Campaign” халқаро коалицияси ва Халқаро меҳнаткашлар ҳуқуқларини ҳимоя қилиш форуми(ILRF) мутасаддилари фикрлари, шунингдек, Ўзбекистоннинг Вашингтондаги дипломатик миссияси расмий изоҳлари таҳлил қилиб чиқилди.\nАҚШ идораси болалар меҳнатини бартараф этиш бўйича сезиларли ишлар амалга оширилгани, бу борада текширишлар олиб бориш ва ҳуқуқбузарларни суд орқали жазолаш самарадорлиги ошганини таъкидлаб ўтган. Ўз навбатида ўтган йиллардагидан фарқли равишда текширувлар фуқаролик фаоллари томонидан аниқланган фактлар бўйича олиб борилганига урғу берилган.\nҚарорда, шунингдек, давлат меҳнат инспекциясининг ўзаро алоқа механизми, ишонч телефони тизими, жойларда Президентнинг Халқ қабулхоналари, Ўзбекистон Касаба уюшмалари федерацияси ҳузуридаги юридик клиникалар муваффақиятли жорий этилгани эътироф этилган. Зеро, булар меҳнаткашларнинг ҳуқуқлари бузилиши билан боғлиқ ҳолатларни самарали аниқлаш ва уларга чора кўриш имконини берди.\nДепартамент олинган маълумотлар ва ўзидаги мавжуд маълумотларни батафсил ўрганиб чиққач, Ўзбекистондаги пахта ҳосилини етиштиришда болаларнинг мажбурий меҳнатидан фойдаланиш деярли йўқ қилинганини билдирган. “Натижада ушбу маҳсулотнинг ижро буйруғи рўйхатида қолишига асос йўқ”, — дейилади АҚШ Меҳнат департаменти баёнотида.\nМазкур идоранинг Ўзбекистон пахтасини “қора рўйхат”дан чиқаришга оид қарори эса АҚШдаги барча давлат муассасаларига ушбу маҳсулотни унинг (товар болалар ва мажбурий меҳнатдан фойдаланмасдан ишлаб чиқарилганлиги тўғрисидаги)сертификатини талаб этмасдан сотиб олишида айни муддаодир.\nАҚШ Меҳнат департаменти вакилларининг фикрича, ўзбек пахтасининг кўрсатиб ўтилган рўйхатдан чиқарилиши Америка компанияларига ўзбекистонлик етказиб берувчилар билан бемалол ишбилармонлик алоқаларини ўрнатишида ҳам қўл келади. Сабаби, океан ортилик тадбиркорлар олдинлари ишбилармонлик обрўсига путур етишидан қўрқиб бундай муносабатларга киришмас эди. Шундай қилиб, Ўзбекистон пахта етказиб берувчиларида АҚШ бозорларига тўлиқ кириб боришлари учун янги имкониятлар очиляпти.\nЭслатиб ўтамиз, ўтган йил сентябрь ойида АҚШ Меҳнат департаменти томонидан Ўзбекистон пахтаси болалар меҳнатидан фойдаланиб ишлаб чиқарилган товарлар рўйхатидан чиқарилган эди.\nНавбатдаги қарор ҳам АҚШ томонидан Ўзбекистонда инсон ҳуқуқлари билан боғлиқ вазиятни яхшилаш бўйича олиб борилаётган чора-тадбирларнинг тан олиниши, илгари қўйилган барча чекловларнинг олиб ташланишини англатади.\nАҚШ ҳукуматининг юқорида кўрсатиб ўтилган қарори Халқаро меҳнат ташкилоти ва Жаҳон банки томонидан олиб борилган мониторинг хулосалари ҳамда натижаларига уйғун эканлиги ҳам диққатга сазовордир.


Месси олтинчи “Олтин тўп”ини қўлга киритди – ВОҲА\nМесси олтинчи “Олтин тўп”ини қўлга киритди\n03.12.2019 03.12.2019 Voha gazetasi\nБироз аввал Франция пойтахти Париж шаҳрида France Football нашри томонидан анъанавий тарзда топшириб келинаётган “Олтин тўп” соврини ўз эгасини аниқлаб олди.\nОқшомнинг дастлабки мукофоти “Kopa Trophy” бўлиб, у “21 ёшгача бўлган йилнинг энг яхши футболчиси”га топширилди.\n2019 йилда “Аякс” билан Нидерландия чемпиони, Нидерландия Кубоги соҳибига айланган, шунингдек, собиқ клуби билан Чемпионлар Лигаси яримфиналига етиб борган, миллий терма жамоа билан эса Миллатлар Лигаси финалига чиққан Маттейс де Лигт мазкур совринга эга чиқди.\n“Олимпик Лион” аёллар клуби футболчиси Меган Рапино France Football томонидан ўтказилган “Йилнинг энг яхши аёл футболчиси” мукофотини қабул қилиш маросимида иштирок этгани йўқ, бироқ мукофот унга етказилиши маълум қилинди.\nУ билан биргаликда совринга яна Люси Бронз (Англия) ҳамда Алекс Морган (АҚШ) даъвогарлик қилан эди.\nЯкуний овоз бериш натижаларига кўра Месси 2019 йилнинг “Энг яхши футболчиси”, дея эътироф этилди.\n“Олтин тўп – 2019” сўровномаси рейтинги:\n6. Килиан Мбаппе (Франция, “ПСЖ”)\nОлтин қулликми ёки хароб эркинлик?\n100 АҚШ долларга диплом дубликатини олиб беришни ваъда қилган шахс ушланди


КХДРдагилар Трампни «телба»га чиқаришди\n13:40 / 10.12.2017\nШимолий Корея ҳукумати АҚШ президенти Дональд Трампни унинг Ал-Қудс (Қуддус) масаласидаги қарори учун танқид қилди ва уни «телба» деб атади. Бу ҳақда Корея марказий телеграф агентлиги томонидан эълон қилинган баёнотга асосланиб, Ёнҳап агентлиги хабар тарқатди.\nКХДР Ташқи ишлар вазирининг маълум қилишича, Трампнинг Қуддусни Исроил пойтахти деб эълон қилиши ва Қўшма Штатлар элчихонасини кўчириш ҳақидаги қарори «халқаро ҳамжамиятни очиқ тан олмаслик ва ҳақоратлашдан бўлак нарса эмас».\n«БМТ минбарида Шимолий Корея буткул вайрон этилиши ҳақида вайсаган Трамп мантиқдан мосуво телба ҳисобланади, шу сабабли мазкур қарорда ажабланарли ҳеч нарса йўқ», деган у.\nДональд Трамп КХДР Ал-Қудс


27 май 2022, Тошкент вақти: 21:06\nСамарқанддан бу йилги Ҳаж зиёратига жўнаб кетган аёллар\nТошкент шаҳрида истиқомат қиладиган Шоира Содиқбекова Ҳаж зиёратига бориш учун 2007 йилда навбатга ёзилгани, йилдан-йилга навбати яқинлаш ўрнига узоқлашиб бораётганидан шикоят қилди. Аёлнинг айтишича, бу йил унга маҳалласидаги рўйхатда 148-ўринда экани, йилига фақат бир киши юборилишини айтишган. 60 яшар онахон зиёратга боришдан умидини узганини айтмоқда.\nҲокимиятнинг темир дафтари\nТошкент шаҳри Учтепа туманида истиқомат қиладиган 60 яшар Шоира Содиқбекова 2007 йилда маҳалла қўмитасига бориб, навбатга турганлар рўйхатида 28-ўринга ёзилганини хотирлайди:\n- 2007 йилда маҳаллада биринчилар қаторида ёзилганман. Орадан икки йил ўтиб, маҳаллага чиқасам: "Сиз 146-ўринда турибсиз", дейишди. Эътироз билдирсам: "Сизгача одамлар ёзилган рўйхат бор эди, ўша рўйхатда сиз 146-ўриндасиз, қачон навбатиз келса, борасиз", дейишди. Ўша пайтда шаҳар ҳокимиятига ҳам чиқдим. Ҳаж ишлари бўйича бўлимида ишлайдиган Бахтиёр, деган йигит бор экан: "Навбатингиз қачон келса, шунда борасиз", деди. Мана бу йил қизиқиб, бориб сўрасам: "148-навбатдасиз, ҳокимиятдан темир дафтар беришди, шундан кўчириб ёздик", дейишди, - деб нолиди Шоира Содиқбекова.\nПора билан Ҳажга кетганлар\nСодиқбекова йиллар давомида Ҳаж зиёратига бориш йўлларини ахтаргани ва охир-оқибат, "пора берилмаса, зиёратга бориб бўлмас экан" деган хулосага келганини таъкидлайди. Унинг иддао қилишича, пора бериб, зиёратга навбатсиз ёки навбатдан олдин кетган бир неча одамни шахсан танийди:\n- Мен уларнинг исмини айтолмайман, мендан ҳафа бўлишади. Мисол учун, мендан Ҳажга бориш учун нима қилиш керак, деб сўраган аёлга навбатга ёзилишни ўзим айтган эдим. У пайтда мен навбатга ёзилганимга 2 йил бўлган эди. Мана шу аёл бу йил кетди. Ўғиллари юқори лавозимларда ишлар экан. Жўнатишибди. Мен шу конкрет ҳолатлар бўйича Дин ишлари қўмитасига борсам: "Бизга ҳокимият кимни номини берса, ўшаларни жўнатамиз", дейишди. Мен пора бериб Ҳажга боришни истамайман, ибодатингиз қабул бўладими унда?! - деди тошкентлик пенсионер Шоира Содиқбекова.\nМаҳаллаларда навбат узун\nЎзбекистонда Ҳаж зиёратига боришни истовчилар доимий рўйхатдан ўтган манзилдаги маҳалла қўмитасига учрашиши ва у ерда рўйхатга ёзилиши лозим.\nРеспубликада 10 мингга яқин маҳалла бор ва Ўзбекистон Мусулмонлари диний идораси раиси ўринбосари, шайх Абдулазиз Мансур ҳар бир маҳаллага бир киши, баъзиларига эса ярим киши тўғри келишини тан олган:\n- Ҳар бир маҳаллага, туманга ўзининг тақсимоти бор. Баъзи маҳаллада икки йилда 1 киши бориш керак. Лекин, Қорақалпоғистон, Хоразмга ўхшаган чекка томонларда 10 та маҳалладан бир киши бораман, деб ариза ёзади. Марказ ва водий томонларга келаверсан, талабгорлар кўп, - деди "Озоджавоб" эшиттиришига маълумот берган шайх Абдулазиз Мансур.\nШоира Содиқбекова эса йилига фақат бир зиёратчи жўнатиладиган маҳаллада истиқомат қилади:\n- Маҳалламизда айтишди, йилига бир кишидан кетади, деб. Мен 148-ўринда бўлсам, унда 148 йилда навбат келаркан-да. Ҳатто, касаллигим важидан ҳужжатларимни олиб бордим, имтиёз бўлармикин, оёқда юриб турганимизда боришга рухсат беришармикин, деб. Лекин, рухсат беришмади. Ҳозир умидимни буткул узганман... (йиғлайди) Ахир, инсон 148 йил яшамайди-ку, - деди йиғидан овозлари бўғилган онахон.\nҚуйида тошкентлик онахон билан суҳбатни тингланг:\nТошкентлик муслима: Ҳаж учун 148 йил навбат кутишим керак экан, умидим сўнди\nНавбатдагилар умидини узмасин\nШоира Содиқбекова мурожаати борасида Дин ишлари бўйича қўмитадан аниқ расмий жавоб олишнинг ҳозирча имкони бўлмади.\nТошкент шаҳар ҳокимлигининг ўзини таништирмаган мутасаддиси: "Опамиз ҳужжатларини олиб, бизга келсинлар, кўриб чиқамиз", деган умумий жавоб билан чекланди.\nЎзбекистон Мусулмонлари диний идораси раиси ўринбосари, шайх Абдулазиз Мансур эса бу мурожаатга жавобан Содиқбекованинг 148 йил навбат кутишига тўғри келмаслиги, боиси, навбатда турганларнинг ҳаммаси ҳам Ҳаж зиёратига боришга тайёр эмаслигини таъкидлади:\n- 148-йил навбат кутаманми, деяпти. Йўқ, унақа эмас. Бу ерда бир нарса бор-да. Ёзилганларнинг ҳаммаси ҳам ёши катталар эмас, ёш-ёш одамлар ҳам ёзилиб қўяпти, шунинг учун навбат 100тадан ошиб кетяпти. Лекин, агар ҳозир ҳар бир маҳаллага, 50 тадан одам беринглар, деса, 50 та одам чиқмайди, боришга тайёрман, деган. Бу аниқ гап. Шунинг учун яқинда тақсимотда ҳам ўзгаришлар қилиш, Саудияга борувчилар сонини ҳам 5 ярим мингдан аста-секин ошириш масаласи кўриляпти, - деб жавоб берди шайх Абдулазиз Мансур Озодлик мухбири билан суҳбатда.\nКвотадан воз кечилган\nСаудия Ҳаж вазирлиги томонидан дунёнинг мусулмон давлатларидаги ҳар 1000 мусулмон учун 1 кишидан квота белгиланган.\n30 миллиондан ортиқ аҳолиси, бунинг 93 фоизидан ортиғи мусулмон бўлган Ўзбекистон йилига 27-28 минг кишини Ҳаж зиёратига жўнатиши мумкин.\nСаудия Арабистони Ҳаж вазирлиги мулозимларидан бири Озодлик билан микрофонсиз суҳбатда: “Ўзбекистон ўз квотасини тўлиқ ишлатмаяпти. Бизга киритилган сўров асосида квота ажратилган”, деб маълумот берган эди.\nЎзбекистон Дин ишлари қўмитаси ва Мусулмонлари диний идораси мулозимлари эса мамлакатга Ҳажга боришни истовчилар сонидан келиб чиққан ҳолда 5 минг кишилик квота олингани, мавжуд эҳтиёж бундан ошмаслигини таъкидлаб келадилар.\nВаҳоланки, Ўзбекистонда эса Ҳаж зиёрати учун ҳукумат белгилаган ўта чекланган квота боис, Ҳажга бориш учун ўн йиллаб навбат пойлаётган мусулмонлар бор.\nТошкент ҳожилар сонини оширишни истамаëтир\n"Чиғириқ"дан ўтганлар Ҳаж арафасида


Ипотека банк ҳам халқаро сармоя бозорига облигацияларини чиқаради\n09:53 10.11.2020 (Янгиланган 10:11 10.11.2020)\nЎзбекистон Марказий банки ва Миллий банкдан сўнг Ипотека банк ҳам ўз облигацияларини халқаро сармоялар бозорига чиқармоқда.\nТОШКЕНТ, 10 ноя - Sputnik. Ўзбекистоннинг АТИБ "Ипотека банк"и ҳам халқаро сармоя бозорига чиқди. Бу ҳақида Ўзбекистон молия вазирлиги хабар қилмоқда.\nМолия вазилриги ва Ипотека банки раҳбарияти иштирокида 300 миллион АҚШ доллари миқдоридаги халқаро облигацияларни чиқариш учун 9-11 ноябр кунлари "Global Investor Call" ва инвесторлар билан яккама якка учрашувлар бўлиб ўтиши режалаштирилган, - дейилган хабарда.\nХабарда айтилишига кўра, кафолат берувчилар (андеррайтер) - JP Morgan (АҚШ), MUFG (Япония), Raiffeisen Bank Internationl (Австирия) ва Societe Generale (Франция) каби халқаро миқёсда етакчи банклардан иборат.\nМазкур транзакция жараёни бўйича қўшимча ахборот бериб борилади.\nЭслатиб ўтамиз, бир ой олдин Ўзбекистон Миллий банки ҳам Лондон фонд биржасида 5 йиллик муддатли 300 миллион долларга тенг еврооблигацияларни муомалага чиқарган эди.\n2019 йилнинг феврал ойида эса Ўзбекистн Марказий банки қиймати 1 миллиард доллар бўлган 10 йиллик евробондларни муваффақиятли жойлаштирган эди.


Бишкек пансионатлар учун Тошкентга товон тўлаш масаласини муҳокама қилмаяпти\nИссиқкўлдаги Ўзбекистон Миллий банкига қарашли бўлган "Роҳат" пансионати.\nЎзбекистоннинг Қирғизистон ихтиёрига ўтказиладиган Иссиқкўлдаги пансионатлари учун Бишкек ҳукумати компенсация тўлаш масаласини ҳозирча муҳокама қилаётгани йўқ. Бу ҳақда Қирғизистон иқтисодиёт вазири маълум қилди. Айрим сиёсатчилар Ўзбекистон пансионатларини миллийлаштириш ортидан Тошкент Бишкекни халқаро судга бериши мумкинлигидан ташвиш билдирмоқда.\nҚирғизистон иқтисодиёт вазири Арзибек Кожошев ҳукуматнинг Иссиқкўлдаги Ўзбекистонга қарашли пансионатларни миллийлаштириш қарорини шарҳлар экан, 1992 йилда МДҲга аъзо давлатлар раҳбарлари имзолаган шартномани тилга олди. Вазирнинг айтишича, мазкур шартномада Совет Иттифоқи даврида иккинчи мамлакат томонидан бошқа бир мамлакат ҳудудига қурилган объектлар мазкур объект жойлашган давлат мулки бўлиб қолиши қайд этилган.\n- Қўшни давлатга газ ва энергетика масаласида қарам бўлиб келганимиз учун бу масала узоқ йиллардан бери ҳал қилинмай келинаётган эди. Ҳукуматнинг бу қарори сиёсий қарор бўлди. Биз бугунги кунда Ўзбекистондан газ ва энергетика қарамлигидан қутулдик. Газ бўйича таъминот “Газпром” қўлига ўтди, Қирғизистоннинг ички энергетик ҳалқаси бўлган “Датқа – Кемин” тармоғи қуриб, ишга туширилди. Шунинг учун Ўзбекистонга қарашли тўрт пансионатни Қирғизистон қайтариб олаяпти. Бу пансионатлар Давлат мулк фонди ихтиёрига ўтказилади, - деди вазир.\nБу пансионатлар бугунги кунда ҳам Ўзбекистондаги корхона ва ташкилотлар мулки ҳисобланади. Масалан, “Роҳат” пансионати Ўзбекистон Миллий банкига, “Олтин қум” пансионати эса Тошкент механика заводига тегишлидир. Тошкент механика заводи расмийси “Олтин қум” пансионатининг баланс қиймати бугунги кунда 6 миллион долларга тенг эканини Озодлик радиосига айтган эди.\nҚирғизистон иқтисодиёт вазири Арзибек Кожошев мазкур пансионатлар учун Ўзбекистонга компенсация тўлаш масаласи бугунги кунда муҳокама қилинмаётганини айтди:\n- Пансионатлар масласида бизда шартнома бор эди. Шартномага асосан Ўзбекистон пансионатларни “беш юлдуз”ли даражага кўтариши, жойларнинг бир қисмини Қирғизистонга бериши керак эди. Бироқ бу шартнома шартлари бажарилмади. Шунинг учун бу объектлар Қирғизистоннинг тўлақонли мулки ҳисобланади, - деди вазир.\nУнга кўра, 2015 йилда Ўзбекистонга тегишли тўрт пансионат Қирғизистонга 170 минг доллардан кўпроқ миқдорда солиқ тўлаган. Бироқ бу пансионатларнинг коммунал хизматлар, жумладан, электр энергиясидан бўлган қарзлари 214 минг доллардан ошади.\nҚирғизистоннинг собиқ ташқи ишлар вазири Аликбек Жекшенкулов ҳукуматнинг Ўзбекистонга тегишли пансионатларни миллийлаштириш қарорини ўйланмасдан шошилинч тарзда қабул қилинган популистик қарор сифатида баҳолади.\n- Халқаро қонунчиликка асосан Ўзбекистон Қирғизистонни халқаро судларга бериши мумкин. Чунки ер Қирғизистонники бўлгани билан, объектлар Ўзбекистондаги корхоналар пулига қурилган. Уларга компенсация тўлаш масаласи бугунги кунда очиқ қолмоқда. Иккинчидан, бу пансионатларни ишлата оламизми, деган савол пайдо бўлади. Масалан, ҳукумат “Мегаком” ширкатини ҳам хусусийлаштирган эди. Бироқ ҳукумат бу ширкатни ишлата олмай, хусусий шахсларга қайта сотишни режалаяпти. Учинчидан, ҳукуматнинг Ўзбекистонга тегишли пансионатларни миллийлаштириш қарори мамлакатнинг халқаро обрўсига путр етказади ҳамда инвестиция муҳитини ёмонлаштиради, -деди Аликбек Жекшенкулов.\nҚирғизистон Бош вазири Қирғизистонда Ункуртоғ, Ўзбекистонда Унгартепа деб аталувчи баҳсли ҳудуд масаласида кўтарилган жанжал ортидан Ўзбекистонга тегишли пансионатларни миллийлаштириш қарорини имзолаган.\nМарт ойининг охирларида Карвон шаҳар депутатлари ҳукуматнинг Ункуртоғни Ўзбекистон ҳудуди сифатида тан олинган қарори борлигини эълон қилиб, норозилик билдирган, бунинг ортидан эса Қирғизистонда катта шов-шув кўтарилган эди. Бу масала Қирғизистон парламентида ҳам кўрилиб, Бош прокуратурага ҳукуматнинг Ункуртоғ масаласидаги қарорини текшириш кўрсатмаси берилган.\nАйрим кузатувчилар бош вазир Темир Сариев Ункуртоғ масаласидаги жанжалдан сўнг тушиб кетган сиёсий рейтингини кўтариш мақсадида Ўзбекистоннинг пансионатларни миллийлаштириш қарорини имзолаган, деган фикрни билдирмоқдалар.


ҲОКИМ ХОРИЖДАГИ ҚАШҚАДАРЁЛИК ЁШЛАР БИЛАН ОНЛАЙН МУЛОҚОТ ЎТКАЗДИ\nOldingi maqola УРУШ ҚАТНАШЧИЛАРИГА ЭҲТИРОМ КЎРСАТИЛМОҚДА\nKeyingi maqola "ҚАТАҒОН ҚУРБОНЛАРИ ХОТИРАСИ" МУЗЕЙИ ТАШКИЛ ЭТИЛАДИ\nҲОКИМ ХОРИЖДАГИ ҚАШҚАДАРЁЛИК\nЁШЛАР БИЛАН ОНЛАЙН МУЛОҚОТ ЎТКАЗДИ\nТадбирни Россия, Германия, Хитой, Жанубий Корея, Туркия, Қозоғистон давлатларида истиқомат қилаётган вилоят ёшлари Ўзбекистон Республикасининг хориждаги дипломатик ваколатхоналарида ташкил қилинган студиялар орқали, шунингдек, АҚШ, Австралия, Дания ва жаҳоннинг турли мамлакатларида фаолият олиб бораётган қашқадарёликлар “Facebook” ижтимоий тармоғи орқали кузатиб бордилар.\nВилоят ҳокимлиги, Ёшлар иттифоқи, Ахборот технологиялари ва коммуникацияларини ривожлантириш вазирлиги, Ташқи ишлар вазирлиги ҳамда Ўзбекистон ёшлари умумжаҳон ассоциацияси ҳамкорлигида ташкил этилган тадбир хориждаги ўзбекистонлик ёшлар билан тўғридан-тўғри мулоқот тизимини йўлга қўйиш, уларни мамлакатимизда ёш кадрларга яратиб берилаётган имконият ва шарт-шароитлар билан яқиндан таништириш, хориждаги салоҳиятли ёшларни юртимиз соҳаларини ривожлантиришга истиқболда жалб қилиш, хориждаги ёшлар имкониятларидан фойдаланиб Қашқадарё вилоятининг туристик, иқтисодий ва инвестицион салоҳиятини тарғиб қилиш, уларни қийнаётган муаммоларни ҳал қилиш чораларини кўриш каби мақсадларни кўзлагани билан аҳамиятли бўлди.\n- Сизлар билан мулоқотни жуда катта қизиқиш ва интиқлик билан кутдим, - деди вилоят ҳокими хориждаги ёшларимиз билан мулоқотга киришаркан. – Чунки қўлимда дунёнинг энг машҳур олийгоҳларида таҳсил олаётган қашқадарёлик ёшларнинг рўйхати турибди. Орангизда дунёга машҳур SANA клиникаси травматология бўлими врачи бўлиб ишлаётган, Қарши шаҳрилик Бунёд Раззоқов борлигидан хурсандман. Берлиндаги Гумбольдт университети қишлоқ хўжалиги иқтисодиёти факультетида ўқиётган, Қарши шаҳрилик Нурбек Пўлатовдан умидимиз катта. Қуйи Саксониядаги “Виезентал” фирмаси иш бошқарувчиси, Нишон туманилик Нуриддин Умаровнинг фаолияти ҳам эътирофга молик. Дунёқараши кенг, бир неча тилни яхши ўзлаштирган, фаол ва ташаббускор ёшлар бугун мамлакатимизда шиддат билан амалга оширилаётган ислоҳотларда бизга муҳим таянч ва суянч бўлишларига ишонамиз.\nШундан сўнг айни вақтда Қашқадарёда амалга оширилаётган ишлар, вилоятнинг туризм салоҳияти ва туристлар оқимини кўпайтириш борасидаги лойиҳалар хусусида қисқача маълумот берилди. 2018-2025 йилларда Қашқадарё вилоятида туризмни ривожлантириш бўйича 5 йўналишни ўз ичига қамраб олган концепцияга кўра, зиёрат туризми, маданий-тарихий, ҳунармандчилик ва гастрономик, агро ва экотуризм йўналишлари ривожлантирилади.\n- Сиз, мана шу юрт фарзанди сифатида вилоятимизнинг инвестицион жозибадорлигини, имкониятлари жуда юқори эканини яхши биласиз, - деди Зафар Рўзиев. – Бундай жараёнда дадил, замонавий фикрлайдиган, ташаббус ва инновацион ғояларга бой етук мутахассисларга эҳтиёж доим юқори бўлади. Шундай экан, сизу бизнинг манфаатларимиз битта нуқтада бирлашади: бу – она Ватанимиз равнақи йўлида хизмат қилишдир.\nМулоқот давомида хориждаги ёшларимиз вилоят ҳокимига таклиф, муаммо ва ўзларини қизиқтирган саволлар билан мурожаат қилишди. Хусусан, Берлин эркин университети докторанти Нуриддин Эшматов юртимизда амалга оширилаётган “Обод қишлоқ” дастурини қўллаб-қувватлашини ва қишлоқ жойларда боғдорчиликни ривожлантириш бўйича бир қатор лойиҳалари борлигини айтди.\nКорея Республикасидаги Инҳа университети талабаси Шаҳбоз Абдугаппаров эса “Кўк океан” лойиҳаси – Ўзбекистонда эркин иқтисодий нархлар муҳитини шакллантириш бўйича таклифларини билдирди.\nСежонг университети магистранти Меҳринисо Закирова Қарши шаҳрида замонавий архитектура биноларини қуриш ниятида. Шу боис ўқишни тугатиб, вилоят марказида замонавий архитектура хизмати ташкил қилишни режалаштирган. Албатта, бу каби таклиф ва ташаббуслар вилоят ҳокими томонидан қўллаб-қувватланди.\nХарьков давлат фармацевтика университети талабаси Мардон Омонов Украинада 100 нафардан ортиқ қашқадарёлик ёшлар таълим олиши, аммо Қаршидан Украинага авиарейс йўқлиги сабабли қийинчиликларга дуч келаётганини айтиб ўтди.\nХитой Халқ Республикасида таҳсил олаётган, яккабоғлик Мансур Камолов эса вилоятда электрон онлайн бозор тизимини ривожлантириш ниятида. Фақат бунинг учун ҳудуддаги нарх-навони биладиган таржибали маркетолог зарур.\nАна шундай кўплаб фикр-мулоҳазалар асосида масъулларга хорижда таҳсил олаётган ёшларни мутахассислиги бўйича давлат идораларининг вилоятдаги бўлинмаларига бириктириш, уларни ҳар томонлама қўллаб-қувватлаш бўйича топшириқ берилди. Мулоқот натижаларига кўра, вилоят раҳбарияти томонидан ҳудудий даражада амалга оширилиши мумкин бўлган масалаларни ҳал қилиш юзасидан чора-тадбирлар, шунингдек, халқаро даражада ҳал қилиниши лозим бўлган масалалар юзасидан Ҳукумат раҳбариятига таклиф киритилиши белгилаб олинди. Ёшлар ва ҳоким мулоқоти вилоят ҳокимиятининг ижтимоий тармоқдаги расмий саҳифаси орқали мунтазам давом этиши маълум қилинди.


Ҳунар - иш, ҳунар - ризқ, ҳунар - барака\nҲунармандчилик намуналари - ҳар бир ҳудуднинг миллий урф-одатлари, халқ амалий санъати ва миллий давлатчилик тарихини ўзида акс эттиради. Шунингдек, уста-ҳунарманд қўлида сайқал топган бундай маҳсулотлар хорижий сайёҳларда ҳам катта қизиқиш уйғотади.\nШаҳрисабз қадимдан ҳунармандчилик яхши ривожланган манзиллардан бири бўлиб келган. Бу ерда бугун ҳам соҳада эришган ютуқлари билан мақтана оладиган кўплаб каштадўзу зардўзлар, заргару сангтарошлар, кошинпазу наққошлар, кулолу темирчилар фаолият юритади. Уларни элда азиз қилган, даромади манбаига айланган ҳунар турлари авлоддан-авлодга ўтиб, яшаб келаяпти, жозибасини йўқотмаган.\n- Атлас, адрас матолари, ипак гилам тўқишни ўзлаштириш билан бирга ҳудуддаги доимий иш ўрнига эга бўлмаган, "аёллар дафтари"га киритилган ўнлаб хотин-қизларни ҳам ёнимизга олдик, - дейди Шаҳрисабз шаҳридаги "Ҳунармандчилик маркази"да иш олиб бораётган ҳунарманд Маҳлиё Маннонова. - Уларни ҳам ҳунарли, ҳам ишли қилаяпмиз. Биласиз, атласу адраснинг харидори кўп. Шу боис уйида ўтириб ишлашни хоҳлаган талабгорларга ҳам касаначилик асосида шароит қилиб берганмиз.\nМаълумки, юртимизда ҳунармандлар давлат томонидан кенг қўллаб-қувватланади. Уларга қатор имтиёзлар, ишлаш учун қулай шароитлар яратиб берилаётгани бунинг яққол далили. Бинобарин, янги иш ўринлари яратиш, аҳоли бандлигини таъминлашда соҳанинг имкониятлари жуда кенг.\n- Яқин-яқингача ишсиз эдим, - дейди шаҳрисабзлик Нафиса Раҳмонова. - Марказга келиб ҳунар ўрганишга бел боғладим. Ипак гилам тўқиш сирларини бирин-кетин ўзлаштира бордим. Ўзим каби ҳавасмандлар билан бирга водийда малака ошириб келишга ҳам улгурдим. Бугун эса гиламчиликни санъат даражасига кўтариб, меҳнатим ортидан яхшигина даромад топаяпман.\nХабарингиз бор, 2021 йил 30 декабрда Президент аҳолини ҳунармандчиликка жалб қилиш тизимини такомиллаштириш, "уста-шогирд" анъаналари асосида маҳаллаларда ёшларга ҳунар ўргатиш ва бандлигини таъминлаш, шунингдек, камбағалликни қисқартириш ҳамда ҳунармандчиликни ривожлантириш бўйича амалга оширилаётган ислоҳотларни изчил давом эттириш мақсадида "Ҳунармандчилик фаолиятини қўллаб-қувватлаш тизимини янада такомиллаштириш чора-тадбирлари тўғрисида" қарор қабул қилганди. Унга асосан жорий йилда Шаҳрисабз шаҳридаги "Оқсарой" майдонида жойлашган собиқ "Чорсу" бозори негизида замонавий "Ҳунармандчилик маркази"ни ташкил этиб, "уста-шогирд" анъаналарини йўлга қўйиш белгиланган.\nБундан ташқари, 2022 йилда республикада оилавий тадбиркорликни ривожлантириш дастурлари доирасида ажратилаётган маблағларнинг 500 миллиард сўми ҳунармандчилик лойиҳаларини молиялаштириш учун йўналтирилади.


“СОҒИНИБ”! ДОСТОН УБАЙДУЛЛАЕВНИНГ КОНЦЕРТИНИ СОҒИНИШГАН ЭКАН! КОНЦЕРТ ДАСТУРИДАН БАТАФСИЛ! 05.11.2014 19:14\n3 ва 4 ноябрь кунлари “Истиқлол” санъат саройида “Ниҳол” мукофоти совриндори Достон Убайдуллаевнинг “Соғиниб” деб номланган илк концерт дастури бўлиб ўтди.\nКонцерт дастурини “Ориат доно” радиосидан журналист Акмал Мирзо олиб борди ва у концерт аввалида Достон Убайдуллаев ҳақида ўз фикрларини билдириб, унинг ижодига 25 йил бўлган бўлса ҳам, илк яккахон концертини томошабинлар эътиборига ҳавола этаётганлигини айтиб, хонандани саҳнага таклиф этди.\n“Айт менга” қўшиғини куйлаб саҳна тўридаги зиналардан саҳнага тушиб келган Достон Убайдуллаев қўшиқдан сўнг, томошабинлар билан саломлашди.\n“Бугун катта ҳаяжон билан мана шу муҳташам катта саҳнада якка ўзим биринчи марта концерт беряпман! Дўстларимнинг концертларига келиб, ўзим олди қаторда ўтириб, томошабин бўлиб кетганман. Ҳар доим ҳавас қилардим, “қачон ўзим ҳам шу саҳнада туриб, мухлисларимга қараб турар эканман?” дердим. Бугун мана шу кун ҳам етиб келди! Раҳмат! Бундан ва сизларни кўриб турганимдан жуда ҳам хурсандман! Келганингиз учун раҳмат! Бизнинг халқимиз жуда ҳам болажон халқ, мана шу залдагиларнинг 80-90 фоизи мени ҳали ҳам ўша кичкина Достон болам, деб билишади, тўғрими? Бугун ҳам мени ўз болангиздек қабул қилиб, ота-оналар ўз фарзандларини камчиликларини кечиргани каби, бизни ҳам бугунги концерт дастуримизда қандайдир кичик камчиликлар бўладиган бўлса, ўз болангизни кечиргандек кечиринг.” дея, ўз фикрларини айтиб ўтди.\nШундан сўнг, концерт давом этди. Концерт 3 қисмдан иборат бўлиб, хонанда биринчи қисмда яна, “Нозли ёр”, “Севиб қолсам нима бўлади?”, “Асли”, “Юрагим бўм-бўш”, “Менинг ягонам”, каби аввалги қўшиқларини куйлагач, “доирали қўшиқларимиз ҳам бор” дея, мусиқасида доирадан фойдаланилган “Ақлимни олар” қўшиғини ҳам куйлади. Сўнг, биринчи қисмни “Маликам” қўшиғи билан якунлади.\nСаҳна декорациясининг тўрида жойлашган монитор орқали эса, вақти-вақти билан Достон Убайдуллаевнинг янги фотосессияси слайд шоу тарзида намойиш қилиниб турилди. Қўшиқлар ижроси вақти эса, унда ўша қўшиқларга суратга олинган видеоклиплар намойиш қилинди.\nҚолаверса, деярли ҳар бир қўшиқ учун алоҳида чиройли рақслар саҳналаштирилган бўлиб, бу ҳам томошабинларга манзур бўлди.\nБиринчи блокдан сўнг, хонанда “ижодимга ростдан ҳам 25 йил бўлибди, бу асло мақтанишга кириб қолмасин! Санъат катта, ҳеч ким унинг охирига етмаган! Шунинг учун ҳам, ўзим ўрганган нарсаларни бошқа ёшларга ҳам ўргатиш ниятидаман. “Ўзбекнаво” эстрада бирлашмаси томонидан бугун менга шу имконият берилди, “Ўзбекнаво” эстрада бирлашмасига ҳам ўз миннатдорчилигимни билдирмоқчиман. Менга шундай имконият берилганда, мен ҳам, бир ёш хонанда укамизни сизларни олдингизга чақириб, таништирмоқчиман! Мени яқин укам Даврон Шералиев!” деб,\nшогирдини саҳнага таклиф этди!\nТомошабинлар ҳам Достон Убайдуллаев ва\nшогирди Даврон Шералиевни самимий қўллаб-қувватлашди!\nДастур бошловчиси журналист Акмал Мирзо ҳам, бу йил “Соғлом бола” йили эканлигини ҳисобга олган ҳолда, саҳнада ёш болалар иштирокида ўйин ташкил этди.\nУнга 3 та болакайлар таклиф қилиниб, ғолибга катта оқ айиқ, ҳамда Достон Убайдуллаевнинг диски тақдим қилинди.\nЎйинда ғолиб бўлолмаган болаларга ҳам, шундай дискларнинг ўзи совға қилинди. Ўйин шарти, Достон Убайдуллаевнинг қўшиқларидан куйлаб бериш бўлди.\nБолалардан Самандар айниқса, бу шартни ўзгача иштиёқ билан бажарди ва ғолиб бўлди!\nКонцертнинг иккинчи қисми ҳам ўзгача завқ билан бошланди. Чунки, аввал томошабинлар учун севимли бўлган “Тангалик болалар” фильмидан монитор экранда парча намойиш қилиниб, унда ёш Достон “Биз томонга бир қараб қўй” қўшиғини куйлаб, бошлаб берди.\nСўнг, хонанда Достон Убайдуллаев саҳнага чиқиб, қўшиқни профессионал тарзда ижро қилди!\nҚўшиқдан сўнг, Достон Убайдуллаев “Сизларнинг қаршингизда туришимга сабабчи бир инсон бор! У ҳам бўлса, менинг отам, ҳам устозим Рустам ака Убайдуллаев! Бугунги концерт дастуримни кўриб, хурсанд бўлаётганликларини кўриб, мен ўзим ҳам хурсанд бўляпман!” деб, аслида отасига бағишлаб қўшиқ куйлашга кечикканлигини ҳам айтиб, отасига бағишлаб қўшиқ куйлади! Қўшиқ вақти монитор орқали отасининг суратлари намойиш қилинди.\nБу вақтда концертда меҳмон томошабин сифатида ўтирган Рустам ака Убайдуллаев эса, ўғлининг муваффақиятидан фахрланиб, қувонди, албатта.\nШундан сўнг, “Тангалик болалар” фильмига саундтрек бўлган “Тулпор” қўшиғи янгради, қўшиқ вақтида бир вақтлар ёш Достон Убайдуллаевнинг ўзи ҳам иштирокчиси бўлган, “Тамоша” болалар гуруҳининг бугунги кундаги иштирокчи болакайлари, қўлларида ўйинчоқ тулпорлар билан чиқиб, ўзига хос саҳна кўриниши тақдим қилишди.\n“Бу фильмда суратга тушиб юрган вақтимда ёнимда меҳрибон онам бор эди...” дея, Достон Убайдуллаев онасига бағишланган қўшиғини илк бора томошабинлар эътиборига ҳавола этди! Ҳаётни эрта тарк этган онасига бағишланган “Кўзларингиз соғиндим она, юзларингиз соғиндим онам...” деб бошланган таъсирли таронани тинглаб, барча кўзига ёш олди. Хонанданинг ўзи ҳам бу таронани кўзида ёш билан дилдан куйлади... Қўшиқдан сўнг, хонанда “агар юрагингизга ғамгинлик солган бўлса узр” деб, айтиб ҳам ўтди.\n“Сенга шайдоман” қўшиғи билан концертни давом эттирган хонанда, яна “Райҳоним”, “Рашк” каби янги шўх қўшиқларини илк бор премьера тарзида тингловчиларга тақдим қилди!\nСўнг, саҳнага Шукурилло Исроилов таклиф қилинди ва орадаги танаффусда ўзининг ажойиб ҳазиллари билан барчага янада хушкайфият бағишлади.\nУ гап билан Достон Убайдуллаевни ҳам “аяб” ўтирмади!\nУчинчи қисм бошида Достон Убайдуллаев саҳнага қўлида доира билан чиқиб келди ва Шукурилло Исроиловнинг “тинчликми?” деган саволига “Доирачининг ўғли бўлганимдан кейин, бир доира чалиб берай, дедим-да” деб, жавоб берди.\nШундан сўнг, Шукурилло Исроилов рубоб, хонанданинг ўзи эса, доира чалишди! Олқишлар тинмади!\nДостон Убайдуллаев доирачилар гуруҳи билан ҳам доира чалишди,\nқўшимчасига махсус музикальный инструмент ҳам чалди! Доирачилар гуруҳи бу музикальный инструментни хонандага совға қилишди,\nхонанда эса, уни ўз навбатида “буни устасига берганим яхши” деб, уни отасига совға қилди!\nСўнг, премьера тарзида “Ёшлик” қўшиғини куйлади.\n“Соғиниб ўтади умрим” қўшиғини куйлаганда, залдаги томошабинлардан қўл телефонларини ёқишни сўради ва\nзал ёғдуларга тўлиб кетди!\nҲаттоки, залда меҳмон томошабин сифатида машҳурлар ҳам қўл телефонларини кўтариб, бошқа томошабинлар билан бирга қўлларини қўшиқ оҳанггига мос тебрата бошлашди.\nБу эса, сокин қўшиқ оҳангида ажиб кўриниш акс этди...\nХонанда барчага миннатдорчилик билдирди.\nСўнг, хонанда Каниза билан “Ваъда бер” дуэтини куйлади.\nСўнг, “Айлаб-айлаб”, “Сени ўйлаб”, “Ёнаман”, “Кулиб-кулиб” каби қўшиқларини ижро қилди. Марҳум устоз санъаткор Муҳриддин Холиқов репертуаридан “Ширин-ширин” қўшиғини куйлади.\nДостон Убайдуллаев концертни “Ватан” қўшиғи билан якунлади! Концерт якунида Акмал Мирзо барча концертга меҳнати сингган ижодкорларни таништириб ўтди.\nКонцерт режиссёри “Эътироф” мукофоти совриндори режиссёр Ҳайдарали Қосимов бўлди!\nКонцерт ниҳоясида Достон Убайдуллаев томошабинларга “Барчангизга катта раҳмат! Келганингиз учун раҳмат! Сизларга керак эканлигимдан хурсандман! Соғ-саломат бўлинглар! Кейинги дастурларда кўришгунимизча!” деб, ўз самимий тилакларини билдирди!\nКонцертнинг иккинчи куни ўз якунига етгач, дўстлари Достон Убайдуллаевни осмонга отиб, қутлашди!\nКонцертнинг ҳар икки куни ҳам ўзгача файзли ўтди!\nБошқа концертлардан энг фарқли жиҳати, бу концертда фан-клуб бўлмади!\nКонцертни бу қадар файзли ўтишини ҳаттоки хонанданинг ўзи ҳам кутмаган экан!\nДостон Убайдуллаев: - Ҳаммага раҳмат! Сизларга ҳам! Барча ижодий жамоамдан жуда ҳам кўнглим тўлди! Укаларим, Жаҳонгир, Зоир, ёнимда ҳар доим! Таассуротларим зўр! Тўғрисини айтсам, бошида жуда ҳам ҳаяжон бор эди. Лекин, саҳнага чиққач, мухлисларимнинг менга бўлган илиқ муносабатларини кўриб, бу ҳаяжон йўқолди! Шундан сўнг, маза қилиб, саҳнада куйладим ва кейинги йилги концертимни кутишни бошладим! Мана ҳозир концерт тугади, энди кейинги йилги концертни қачон бошлаймиз, деган хаёлдаман! Ҳозир ҳам, яхши ният билан “мухлисларимиз келганингиз учун раҳмат! Кейинги йил шундай кўришгунча!” деб ният қилдим! Ўзим баҳорда туғилганман, балки кейинги концертни баҳорда қилармиз? Ёки, яна кузга мўлжаллаймиз! Тўғрисини айтаман, концерт мен ўйлаганимдан ҳам аъло даражада бўлди! Мен бунчалик муваффақиятли бўлади, деб ўйламагандим! Бунчалик халқимиз мени илиқ кутиб олишади, деб ўйламаганман! Демак, ўзимга баҳони бошқача бераётган эканман! Халқ меҳрини кўриб, мухлисларни тепалардан ҳам “Достонууу” деб, бақиришларини кўриб, тўғриси жуда хурсанд бўлдим! Бошим осмонга етди! Мухлисларим бахтимга соғ-саломат бўлишсин! Менинг қўшиқларим уларнинг кўнглидан озгина бўлса ҳам жой олиб, кайфиятларини кўтараётган бўлса, мен ўзимни бахтиёр инсон, деб биламан!\nБиз ҳам хонанда Достон Убайдуллаевга ижодида омад тилаймиз!\nКонцертдан видеолар инстаграм тармоғида Saida_Vahobova_Fattohhoncom профилида!


22:19 / 30.08.2017\n2017 йилнинг биринчи ярим йиллигида Ўзбекистонда сотилган автомобиллар орасида Chevrolet маркасига тегишли автомобиллар қатъий биринчи ўринни эгаллаган. Бу хулоса, OLX эълонлар сервисининг мутахассислари томонидан, «Автомобиллар» бўлимида январь ойидан июль ойигача тузилган битимлар бўйича келтирилган маълумотларнинг таҳлилига асосланган.\nChevrolet фақатгина энг оммабоп марка бўлибгина қолмай, унинг маълум моделлари энг харидоргир автомобиль маркаларининг рўйхатида ҳам биринчи бешта ўринни эгаллаган.\nБиринчи олти ойлик якунлари бўйича келтирилган маълумотлар GM Uzbekistan марка устунлигини, бошқа барча рақобатчилар ортда қолганлигини яққол намойиш қилган. Сотилган барча автомобилларнинг умумий ҳажмидан Chevrolet маркасининг улуши 54,2 фоизни ташкил қилган. Бу эса OLX орқали сотилган ҳар иккинчи автомобиль айнан шу маркага тегишли эканлигини англатади.\nИккинчи ўринни банд этган, энг яқин рақобатчи ишлаб чиқарувчи — Россиянинг ВАЗ маркаси. Бу маркага тегишли автомобиллар, барча сотилган автомобилларнинг умумий улушидан 16,8 фоизини ташкил қилган. Бу эса ҳали ҳар олтинчи автомобиль ҳам эмас. Учталикни Жанубий Кореянинг Daewoo маркаси якунлаган. Бу марка улушига сотилган барча автомобилларнинг 12,5 фоизи тўғри келган (ҳар саккизинчи битим). Қиммат бўлмаган бу маркалар учталиги, тузилган барча битимларнинг 83,5 фоизини ташкил қилган.\nЭнг оммабоп автомобиль маркалари орасида тўртинчи ўринни Германиянинг «Мерcедес» маркаси эгаллаган, унинг улушига ёпилган битимларнинг 3 фоизи тўғри келган. Бешинчи ўринда Россиянинг яна бир автомобиль ишлаб чиқарувчиси — ГАЗ маркаси, унинг улушига ёпилган битимларнинг 2,4 фоизи тўғри келган. Ўнталикка шунингдек, «Москвич» (1,7 фоиз), «Бошқалар» категориясига умумлаштирилган қиммат бўлмаган танилмаган маркалар (1,6 фоиз), BMW (1,6 фоиз), Toyota (1,1 фоиз) ва Hyundai (0,8 фоиз) кирган.\nУмуман олганда, биринчи ярим йиллик якунлари бўйича Ўзбекистонда энг оммабоп бўлган автомобиль маркаларининг 20 талиги қуйидагича:\nАвтомобиль моделларига келадиган бўлсак, энг оммабоп топ 5талик тўллиқ Chevrolet маркасининг маҳсулотларидан иборат. Биринчи ўринда Chevrolet Spark — ёпилган битимларнинг умумий сонидан 14,1 фоиз. Иккинчи ўринда Chevrolet Lacetti — 12,2 фоиз. Учинчи ўринда Chevrolet Nexia — 11 фоиз. Тўртинчи ўринда Chevrolet Matiz — 10,9 фоиз. Бешинчи ўринда эса Chevrolet Cobalt — 6,4 фоиз.\nChevrolet маркасининг энг яқин рақобатчиси – Daewoo Nexia олтинчи ўринни эгаллаган. Ярим йил ичида OLX орқали сотилган автомобилларнинг умумий сонидан 5 фоизи мазкур марка ҳиссасига тўғри келган. Кейинги ўринда 4,3 фоиз билан Daewoo Matiz. Ўнталикка шунингдек, Chevrolet Captiva (3,9 фоиз), ВАЗ 2106 (2,9 фоиз) ва Daewoo маркасининг яна бир модели — Damas (2,6 фоиз) кирган.\nҚизиғи шундаки, иккинчи ўнталик ҳам деярли тўллиқ Chevrolet, ВАЗ ва Daewoo маркаларига тегишли моделлардан иборат. 16-ўриннигина «Бошқалар» категориясига умумлаштирилган майда автомобиль ишлаб чиқарувчилар эгаллаган. Оммабоп автомобиль моделлари рейтингининг 20- ва 30-сатрлари орасида фақат «Москвич»ларни кўришимиз мумкин (22- ва 30-ўрин). Бунда 31-сатрни ГАЗ 31029 эгаллаган. Бу рўйхатдаги биринчи Европа автомобили — Mercedes Е-200 эса 33-ўрингагина сазовор бўлган (ёпилган битимларнинг 0,4 фоизи).\nЯрим йиллик якунлари бўйича Ўзбекистонда энг оммабоп бўлган автомобиль моделларининг 20 талиги\n9. ВАЗ 2106\n14. ВАЗ 21063\n15. ВАЗ 2107\n17. ВАЗ 2101\n18. ВАЗ 21011\n19. ВАЗ 21061\n20. ВАЗ 2109\nChevrolet ВАЗ Daewoo


Қозоғистонда Сурия бўйича навбатдаги музокаралар давраси ўтказилади\n16:39 / 13.03.2017\nҚозоғистон пойтахти Остона шаҳрида Сурия инқирозини ҳал этишга бағишланган музокаралар учун барча ташкилий масалалар ҳал қилинган. У режалаштирилганидек 14-15 март кунлари бўлиб ўтади. Бу ҳақда Қозоғистон ташқи ишлар вазири Қайрат Абдрахманов маълум қилди.\n"Бўлғуси Остона учрашувининг ташкилий масалалар билан боғлиқ барча жиҳатлари ҳал этилган. Икки томонлама ва кўп томонлама шаклдаги учрашувлар 14 март куни бўлиб ўтади, 15 мартда пленар кенгаш ташкил этилади", — деган вазир.\nУшбу музокараларнинг иккинчи босқичи доирасида Россия, Эрон ва Туркия иштирокида Суриядаги сулҳ бўйича мониторинг гуруҳини ташкил этиш бўйича якуний келишувга эришилган эди.